text:
Era sa sega walega ni vakasama vinaka na ivakavuvuli ni welefea ni Lotu; era sa dina talega sa vakatakilai mai vua na Kalou—ka sai koya na Nona sala ni nodra vukei na vakaleqai.
Ena ono sagavulu ka lima na yabaki sa oti, ni oti toka ga na iKarua ni Valu Levu, au raica sara ga vakataki au na veivakalougatataki ni parokaramu ni welefea ni Lotu. E dina ga niu a se gone lailai kina, au se nanuma tikoga oqo na kamica vinaka ni piji tawai-tini kei na poreti vata kei na boi vinaka ni isulu era lolomataka mai o ira na lewe ni Lotu veikauwaitaki mai Amerika ka a vakau yani vei ira na Yalododonu mai Jamani ni oti na ivalu. Au na sega ni guilecava ka dau vakamareqeta tu na cakacaka ni loloma kei na lomavinaka oqo kivei keimami a gadreva tu ga vakalevu na veivuke.
Na veika au sotava oqo vata kei na ika 75 ni yabaki ivakananumi ni ituvatuva ni welefea vakauqeti vakayalo oqo e solia vei au e dua na inaki meu raica tale kina na ivakavuvuli taumada ni nodra kauwaitaki na dravudravua kei na vakaleqai, na bula rawati keda, ka qaravi ira na wekada.
Ena Waka ni Noda Vakabauta
Eso na gauna eda raica na welefea ni sa dua ga na ulutaga ni kosipeli—oqo e dua vei ira na vuqa na tabana ena vunikau ni kosipeli. Ia au vakabauta ena ituvatuva ni Turaga, e dodonu meda yalodinataka tiko na ivakavuvuli ni welefea ena wakani noda vakabauta ka yalodina tiko Vua.
Mai na ivakatekivu ni gauna, a vosa mai kina na Tamada Vakalomalagi ena kena e matata sara baleta na ulutaga oqo: mai na kerekere malumu: “Kevaka ko sa lomani au … mo lomani ira na dravudravua, ka vota na nomu iyau me yaga vei ira”;1 ki na veivakaroti dodonu: “Ia mo dau nanumi ira tiko na dravudravua kei na luveniyali, na tauvimate kei ira sa vakaleqai, ia ko koya sa sega ni kitaka vakakina, sa sega ni noqu tisaipeli”;2 ki na ivakaro kaukauwa: “Ia kevaka e dua sa rawata vakalevu mai na veika au sa vakarautaka tu, ka sega ni wasea na nona ivotavota vei ira na dravudravua kei na vakaloloma me vaka na ivakaro ni noqu ivakavuvuli, e na kau sobu vei ira na tamata ivalavala ca, ia ena qai tucake mai etesi, ni sa vakararawataki tu.”3
Rau sa Semati Vata na Veika Vakayago kei na Veika Vakayalo
Na vunau levu e rua—mo lomana na Kalou kei ira na wekada—sa semati vata kina na veika vakayago kei na veika vakayalo. Sa ka bibi meda kila tiko ni rau sa vakatokai na vunau oqo me “levu” baleta ni ra vu mai vei rau na vunau kece eso.4 Kena ibalebale, me na tekivu eke na veika eda vakaliuca ena noda bula yadudua, matavuvale, kei na Lotu. Na lalawa kei na cakacaka tale eso e dodonu me tovure mai na mataniwai ni rua na vunau levu oqo—mai na noda lomana na Kalou kei ira na wekada.
Me vaka ga na yasani koini ruarua, rau sega ni tawase na veika vakayago kei na veika vakayalo.
Sa vakaraitaka kina o koya sa Dausolia na bula kecega, “Au sa okata na ka kecega me ka vakayalo, io au sa sega mada ni vakarota vei kemudou ena dua na gauna e dua na ka vakayago ga.”5 Sa kena ibalebale vei au ni “bula vakayalo sa dua taumada na bula. E sega ni dua na ka walega me kilai ka vulici, me sa bulataki sara ga.”6
E ka ni rarawa, ni tiko eso era vakawalena na veika vakayago baleta ni ra nanuma ni sega ni bibi. Era vakamareqeta na veika vakayalo ka vakawalena na veika vakayago. Me vaka ni sa bibi sara meda vagolea na noda vakanananu ki lomalagi, eda sa calata na inaki bibi ni lotu kevaka sa sega talega ni vagolei na ligada kivei ira na wekada.
Me vakataka, na nona taracake o Inoke na itikotiko o Saioni ena ituvatuva vakayalo ni nodra tauyavutaki e dua na mataqali tamata era yalovata ka vakanananu vata kei na cakacaka ni veika vakayago me vakadeitaka ni “sa sega ni dua e dravudravua vei ira.”7
Ni sa kena ivakarau, sa rawa meda raica yani e dua na ivakarau vua na noda ivakaraitaki uasivi sara, o Jisu Karisito. Me vaka a vakavulica o Peresitedi J. Reuben Clark Jr, “E a rua na ilesilesi cecere ni iVakabula ena nona a lako mai ki vuravura; e dua me mai cakacakataka na Nona bula Vakamesaia, na veisorovaki me baleta na lutu, kei na vakayacori ni lawa; na kena ikarua na cakacaka a vakayacora vei ira na tacina kei na ganena bula vakayago ena nona vakacegui ira mai na nodra rarawa.”8
Ena salavata oqo, sa semati vata ka sega ni tawase na noda torocake vakayalo kei na veiqaravi vakayago eda vakayacora vei ira eso.
E rau sa lomavata na rua oqo. Ni dua e yali vei rau oqo sa vakalasuya na veika sa navuca tu na Kalou me rawati kina na bula.
Na Sala ni Turaga
Era vuqa tu na tamata vinaka kei na mataisoqosoqo e vuravura era sa saga tiko mera sotava na nodra gagadre totolo na dravudravua kei na vakaleqai ena veivanua kecega. Eda sa vakavinavinaka vakalevu kina, ia na sala ni veivuke ni Turaga baleti ira na vakaleqai e duidui sara mai na sala ni vuravura oqo. E kaya kina na Turaga, “Ia me na vakayagataki e na sala sa dodonu vei au.”9 E sega walega ni kauwai mai o Koya ena noda gagadre totolo; sa kauwai vakalevu ena noda torocake tawamudu. Ena vuku ni ka oqo, sa okati talega ena sala ni Turaga na bula rawati koya kei na veiqaravi vei ira na wekada me ikuri ni nodra vukei na dravudravua.
Ena 1941 a waluvu kina na Uciwai o Gila ka luvuca yani na Buca o Duncan mai Arizona. A bose vata kei rau na nona daunivakasala e dua na peresitedi gone ni iteki o Spencer W. Kimball, laurai na vakacaca sa yaco, ka vakauta e dua na teleqaramu ki Salt Lake City ka kerea kina e dua na ilavo levu.
A sega ni vakau mai na ilavo, ia a vakauta mai o Peresitedi Heber J. Grant e tolu na turaga: o Henry D. Moyle, Marion G. Romney, kei Harold B. Lee. Ratou sa laki sota sara kei Peresitedi Kimball ka vakavulica vua e dua na lesoni bibi: “Oqo e sega ni parokaramu ni ‘solia mai,’” e ratou kaya.“Oqo na parokaramu ni ‘vukei koya vakai-koya.’”
Ni oti e vuqa na yabaki, a kaya kina o Peresitedi Kimball: “E a dodonu sara ga me rawarawa, au nanuma, me ratou sa vakauta ga mai [na ilavo] na Veitacini ka na sega sara ni ka dredre meu dabe ga ena noqu valenivolavola ka wasea yani; ia sa dua na ka vinaka a yaco vei keimami na drau [vakai keimami] me gole ki Duncan ka biri bai ka yarataka laivi na co ka vakatautauvatataki na qele ka vakayacori na veika kece e gadrevi me caka. Oqori sara ga na vukei koya vakai-koya.”10
Ena kena vakamuri na sala ni Turaga, a sega walega ni sotavi na nodra gagadre totolo na lewe ni iteki nei Peresitedi Kimball, ia a vakatorocaketaki talega na nodra bula rawati ira, vagalalataki na leqa, ka tubu na veilomani kei na duavata ni ra veiqaravi vakai-ira.
Eda sa Lesi Kece Sara
Ena gauna sara ga oqo era vakaleqai tiko e vuqa na lewe ni Lotu. Era via kana, luluqa vakailavo, ka dredre tiko na kedra ituvaki vakayago, vakasama, kei na lomaocaoca vakayalo. Era masu mai na vu ni yalodra taucoko me ra vukei, mera vakacegui.
Kemuni na taciqu, yalovinaka ni kakua ni nanuma ni ilesilesi oqo e nona e duatani tale. E noqu, ka nomu talega. Eda sa lesi kece sara. “Kece” e kena ibalebale taucoko—na lewe yadua ni Matabete i Eroni kei na Melikiseteki, vutuniyau kei na dravudravua, ena veimatanitu kecega. Ena ituvatuva ni Turaga, sa tiko e dua na ka me cau kina na tamata yadua.11
Na ivakavuvuli eda vulica rawa ena itabatamata veitaravi o ya ni o ira na tamata vutuniyau kei na dravudravua era sa okati kece ena ruku ni ilesilesi tabu vata ga o ya mera vukei ira na wekadra. Ena tauri keda kece na noda cakacaka vata me mana kina na ivakavuvuli ni welefea kei na bula rawati koya.
E vakavuqa na noda raica na gagadre e yasada ka nuitaka me dua e lako mai vakayawa ka basika ena cakamana me sotava na gagadre o ya. E rairai eda waraki ira tiko na kenadau ni wali ni leqa yadua. Ni da vakayacora oqo, eda sa tarova kina vei ira na wekada na veiqaravi eda a rawa ni vakayacora, ka da tarovi keda mai na madigi meda veiqaravi. E sega ni ca o ira na dauvakadidike, e ka dina: ena sega ni veirauti na kedra iwiliwili mera walia kina na leqa kecega. Ia, sa vakatikora kina na Turaga na Nona matabete kei na kena mataisoqosoqo ena mata ni noda katuba e vuravura taucoko sa tauyavutaki tu kina na Lotu. Ia, sa toka sara ga e yasana, na iSoqosoqo ni Veivukei. Me vaka eda sa kila tu na lewe ni matabete, ena sega ni mana na sasaga ni welefea kevaka e sega ni o vakayagataka na nodra isolisoli talei kei na taledi ni noda marama.
Na sala ni Turaga e sega ni mai dabe tiko e bati ni wai ni dredre ka waraka me di-maca meda qai takoso. Sai koya meda lako vata mai, coki na liga ni sote, ka laki cakacaka, ka tara e dua na wavu se dua na waqa me takosovi na uciwai ni noda bolebole. Sai kemuni na tagane i Saioni, na lewe ni matabete, ko ni na rawa ni veiliutaki yani ka veivakacegui yani vei ira na Yalododonu ena nomuni vakayagataka na ivakavuvuli vakauqeti vakayalo ni parokaramu ni welefea! Sa nomuni ilesilesi mo ni dolava na matamuni, vakayagataka na nomuni matabete, ka gole yani ki cakacaka ena sala ni Turaga.
Na Mataisoqosoqo Cecere Duadua e Vuravura
Ena gauna ni Vakaloloma Levu, a kerei kina o Harold B. Lee mai vei iratou na Veitacini me vakasaqara na iwali ni dravudravua veivakasaurarataki, rarawa, kei na via kana ka a robota na vuravura raraba ena gauna o ya. A sasagataka me kunea e dua na kena iwali ka mani vakarogoya cake na ka oqo vua na Turaga ka taroga, “Na mataqali mataisoqosoqo cava keimami gadreva, me vakayacora na ka oqo?”
Ka “me vaka e kaya [vua] na Turaga: ‘Raica, luvequ. E sega ni gadrevi e dua tale na mataisoqosoqo. Au sa solia vei iko na mataisoqosoqo cecere duadua e delai vuravura. E sega ni dua na ka e uasivia na mataisoqosoqo ni matabete. Na ka duadua ga e vuravura e gadrevi mo cakava o ya mo cakacakataka na matabete. Sai koya o ya.’”12
Oqori na kena itekitekivu ni noda gauna talega oqo. Sa tu oti vei keda na mataisoqosoqo ni Turaga. Sa noda bolebole meda raica na kena vakayagataki yani.
Na vanua meda tekivu kina o ya meda vakavulici keda ki na veika sa vakatakila oti na Turaga. Meda kakua ni nanuma ni da sa kila. E dodonu meda raica na ulutaga oqo ena yalomalumalumu vaka na gone. Me na vulica vou tale na itabatamata yadua na vunau e vakayavutaki tu ena sala ni Turaga ni nodra vukei na vakaleqai. Me vaka era sa vakasalataki keda e vuqa na parofita ena veiyabaki, era sa sega walega ni vakasama vinaka na ivakavuvuli ni welefea ni Lotu; era sa dina talega sa vakatakilai mai vua na Kalou—ka sai koya na Nona sala ni nodra vukei na vakaleqai.
Kemuni na veitacini, ni vulica mada e liu na ivakavuvuli kei na vunau sa vakatakilai mai. Ni wilika na ivoladusidusi me baleta na welefea ni Lotu;13 vakayagataka na mataveilawa ni Initaneti providentliving.org ; wilika tale na itukutuku ni ituvatuva ni welefea ni Lotu ena Liahona ni June 2011. Raica na veika baleta na sala ni Turaga ena nodra vukei ena sala ni Turaga na Nona Yalododonu. Vulica na nodra cakacaka vata na ivakavuvuli ni veivuke vei ira na vakaleqai, veiqaravi vei ira na wekada, kei na bula rawati koya. Na sala ni Turaga baleta na bula rawati koya ena sala veiraurau e oka kina e vuqa na ituvaki ni bula, me vakataka na vuli, tiko savasava, cakacaka, ilavo ni matavuvale, kei na kaukauwa vakayalo. Vakavulici iko ena parokaramu vou ni welefea ni Lotu.14
Ni ko sa vulica rawa na vunau kei na ivakavuvuli ni welefea ni Lotu, vakasaqara mo vakayacora na veika ko sa vulica ni ra sa gadreva o ira ko ni qarava. Sa kena ibalebale, ni sa levu, mo na vakatulewa sara ga o iko. Na matavuvale yadudua, ivavakoso taucoko, na veivanua yadudua e vuravura e duidui. E sega ni tiko e dua na iwali vakatautauvata ni welefea ni Lotu. Oqo e dua na parokaramu ni sa nona itavi me bularawati koya na tamata yadua. Na noda ivurevure era oka kina na masu ni tamata yadua, na noda taledi kei na gugumatua sa solia mai na Kalou, na iyau sa vakarautaki me noda mai vei ira na noda matavuvale kei ira na wekada, ivurevure eso ni itikotiko raraba, ka vakakina na nodra veitokoni loloma na kuoramu ni matabete kei na iSoqosoqo ni Veivukei. Na ka oqo ena muataki keda ki na ituvatuva vakauqeti ni bula rawati koya.
Sa gadrevi kina mo tuvanaka e dua na ivakarau e salavata kei na vunau ni Turaga e veiraurau kei na ituvaki ni nomu vanua. Ena kena vakayacori na ivakavuvuli vakalou ni welefea, e sega ni gadrevi mo vakararavi tiko ga i Salt Lake City. Mo raica ga na ivoladusidusi, na yalomu, kei lomalagi. Vakararavi ki na veivakauqeti ni Turaga ka muria na Nona sala.
Ni sa oti sa qai rawa mo vakayacora ena nomu vanua na veika era a cakava na tisaipeli i Karisito ena itabagauna yadudua: o ya na veirogorogoci, vakayagataka na ivurevure kece sara sa tu, vakasaqara na veivakauqeti ni Yalo Tabu, kerea na veivakadeitaki ni Turaga, ka cokia na liga ni nomu sote ka laki cakacaka yani.
Au sa solia vei kemuni e dua na yalayala, kevaka mo ni muria na ivakarau oqo, ko ni na ciqoma na veidusimaki digitaki me baleti cei, na cava, gauna cava, kei na vanua cava mo veivuke ena sala ni Turaga.
Na Veivakalougatataki ni Veivukei ena Sala ni Turaga
Na yalayala kei na veivakalougatataki vakaparofita ni welefea ni Lotu, ena veivuke ena sala ni Turaga, sai koya eso vei ira na kena e totoka ka qoroi sa vakatakila mai na Turaga vei ira na Luvena. A kaya o Koya, “Ia kevaka dou daulomasoli vua sa viakana, ka sa vakamamautaka na yaloi koya sa rarawa; ena qai cadra na nomu rarama e na butobuto, kei na nomu bogi loaloa me vaka na siga levu: ia ko Jiova ena tuberi iko tikoga.”15
Se da vutuniyau se dravudravua, se vanua cava ga eda tiko kina, meda sa veivukei vakai keda, ni noda solia na noda gauna, taledi, kei na ivurevure ena yaco me da yalomatua ka tamata sa vakasavasavataki.
Na cakacaka oqo ni veivukei ena sala ni Turaga e sega ni dua walega na cakacaka ena ituvatuva ni parokaramu ni Lotu. Ena sega ni rawa me vakawaleni se biu vakatikitiki. Sa iusutu ki na noda vunau; sai koya na gacagaca ni noda lotu. Kemuni na taciqu, sa noda madigi cecere ka digitaki na lewe ni matabete meda cakacakataka yani na matabete. Me kakua ni gole tani na yaloda se na noda vakasama mai na noda rawa ni bula rawati keda, karoni vakavinaka o ira na vakaleqai, ka vakayacora na veiqaravi ni yalololoma.
Rau sa umanaki vata na veika vakayago kei na veika vakayalo. Sa solia vei keda na Kalou meda bula sotava na vuravura oqo kei na bolebole vakayago e cakacakataki ena volau meda tubu cake mai kina ena ituvaki sa gadreva vei keda na Tamada Vakalomalagi meda yacova. Meda sa kila vakavinaka na itavi cecere ka veivakalougatataki e yaco mai ena noda muria ka veivuke ena sala ni Turaga, ka sa noqu masu oqo ena yaca i Jisu Karisito, emeni.
Vakaraitaka na Veiyavuduri
-
1. Vunau kei na Veiyalayalati 42:29, 30.
-
2. Vunau kei na Veiyalayalati 52:40.
-
3. Vunau kei na Veiyalayalati 104:18.
-
4. Raica na Maciu 22:36–40.
-
5. Vunau kei na Veiyalayalati 29:34.
-
6. Thomas Merton, Thoughts in Solitude (1956), 46.
-
7. Mosese 7:18.
-
8. J. Reuben Clark Jr., ena Conference Report, Epereli 1937, 22.
-
9. Vunau kei na Veiyalayalati 104:16; raica talega na tikina e 15.
-
10. Spencer W. Kimball, ena Conference Report, Apr. 1974, 183, 184.
-
11. Raica na Mosaia 4:26; 18:27.
-
12. Harold B. Lee, ivola ni soqoni ni welefea ni teitei, Oct. 3, 1970, 20.
-
13. Raica na iVoladusidusi 1: Peresitedi ni iTeki kei na Bisopi (2010), wase 5, “Qaravi ni Welefea ena Lotu”; iVoladusidusi 2: Veiliutaki ena Lotu (2010), wase 6, “iVakavuvuli ni Welefea kei na Veiliutaki”; Providing in the Lord’s Way: Summary of a Leader’s Guide to Welfare (tikidua, 2009).
-
14. iVola nei Elder Glen L. Rudd na Pure Religion: The Story of Church Welfare since 1930 (1995), sa vakarautaka tu na veisitoa ni Lotu e dua na vanua vinaka ni vulici ni vunau kei na itukutuku makawa ni parokaramu ni welefea ni Turaga.
-
15. Aisea 58:10–11; raica talega na tikina e 7–9.


c: text/html

text: 1Au sa qai raiea e dua tale na agilosi kaukauwa sa lako sobu tiko mai lomalagi; sa vakaisulu e na o, ka sa vakaisala e na drodrolagi; sa vaka na matanisiga na matana ka rau sa vaka na duru bukawaqa na yavana. 2Sa taura tu e ligana e dua na i vola vivigi lailai ka sa tadede tu. Sa tu e na dela ni wasawasa na yavana i matau ka tu e na vunua mamaca na yavana i mawi. 3A sa kaci e na domo levu me vaka na laione sa tagi tiko. Ia ni sa kaci yani ko koya e ratou sa qai sauma mai na kurukuru e vitu e na dua na rorogo levu. 4Ia ni sa oti na nodratou kuru na kurukuru e vitu, sa vakarau me'u volavola, au sa qai rogoca e dua na domo mai lomalagi ni kaya vei au, “Mo dregata na ka era kaya na kurukuru e vitu ka kakua ni vola” 5Sa qai dodoka cake ki lomalagi na ligana i matau ko koya na agilosi au raica tiko ni tu cake tu e na dela ni wasawasa kei na vanua mamaca, 6ka sa bubului vei koya sa bula ka tawa mudu, ko koya ka a buli lomalagi kei na veika sa tu kina, kei vuravura kei na veika sa tu kina, kei na wasawasa kei na veika sa tu kina, ka kaya, “Sa na sega tale ni wawa! 7Ia e na gauna sa uvuca kina na nona davui na i kavitu ni agilosi, sa na qai vakacavari kina na i naki vuni ni Kalou me vaka e a sa vakadeitaka oti vei ira na nona bobula, ko ira na parofita” 8Sa qai vosa tale vei au na domo mai lomalagi au rogoca tiko, ka kaya, “Lako, la'ki taura na i vola vivigi sa tadede tu e na liga ni agilosi sa tu cake tu e na dela ni wasawasa kei na vunua mamaca .” 9Au sa qai lako vua na agilosi ka kaya vua me solia vei au na i vola vivigi lailai. Sa qai kaya vei au ko koya, “Taura ka kania; e na gaga e ketemu, ia e na kamikamiea vaka na oni e gusumu.” 10Au sa qai taura mai e na liga ni agilosi na i vola vivigi lailai ka kania: a sa kamikamica me vaka na oni e gusuqu. Ia ni'u sa kania oti sa qai yaco me gaga e ketequ. 11Sa qai kainaki vei au, “O na parofisai tale me baleta e lewe vuqa na tamata, na veimatanitu, na veimataqali vosa, kei na tui e so.”

robotstxt: allowed

filter: keep


text: 1E se bera tiko na Kanavata ni Lakosivia, ka sa kila ko Jisu ni sa yaco mai na gauna me biuta kina na vuravura oqo, ka lako yani vei Tamana. Sa dau lomani ira na nona e vuravura oqo ko koya, ia oqo sa qai lomani ira sara vakaoti. 2E ratou sa vakayakavi tiko. A sa vakatubura oti koto na Tevoro e na loma i Jutasa Isikarioti, na luve i Saimoni, me na veretaki Jisu vei ira na nona meca. 3Sa kila ko Jisu ni sa solia tu ko Tamana na ka kece ga ki na ligana; sa kila tale ga ko koya ni a lako mai vua na Kalou; ka sa kila tale ga ni sa lesu tale tiko yani vua. 4Sa qai tu cake mai na vanua ni kana ko koya, ka luvata na nona i sulu e sau, ka taura e dua na i tauwelu ka vauca kina na tolona. 5Sa qai livia na wai ki na dari, ka vakatekivu me vuya na yavadratou na nona tisaipeli, ka qusia e na i tauwelu ka vau toka e tolona. 6Ni sa yaco vei Saimoni Pita, sa qai kaya vua ko Pita, “Turaga, o i kemuni mo ni mai vuya na yavaqu?” 7Sa qai sauma ko Jisu, ka kaya vua, “Na ka au cakava oqo, ko na sega mada ni kila e na gauna oqo, ia mai muri ko na qai kila.” 8Sa qai kaya tale vua ko Pita, “Ko ni na sega sara ni vuya na yavaqu.” Sa qai sauma ko Jisu, ka kaya, “Kevaka au na sega ni vui iko, ko sa na sega tale ni noqu i tokani ” 9Sa kaya tale vua ko Saimoni Pita, “Turaga, me kua ni yavaqu wale ga, na ligaqu tale ga kei na uluqu ” 10Sa kaya vua ko Jisu, “Ko koya sa sili oti, sa savasava taucoko na yagona, ka sa ganita wale ga me vuya na yavana. Dou sa savasava kece, ka vakavo ga e dua ” 11Ni a sa kila tiko ko Jisu na tamata e na veretaki koya; oya na vuna e a kaya kina, “Dou sa sega ni savasava kece ” 12Ni sa vuya oti na yavadratou, ka daramaka tale na nona i sulu e sau, sa qai dabe tale, ka kaya vei iratou, “Dou sa kila na ka au sa cakava oqo vei kemudou, se sega? 13Dou sa vakatokai au me'u i Vakavuvuli, me'u Turaga tale ga; sa dodonu na ka dou cakava, ni'u sa vaka dina kina. 14O koya gona, kevaka au sa vuya na yavamudou, ko i au na nomudou Turaga ka nomudou i Vakavuvuli, sa dodonu tale ga mo dou veivuiyava. 15Ni'u sa qai vakaraitaka oti vei kemudou e dua na i vakarau; mo dou kitaka me vaka au sa kitaka vei kemudou. 16Au tukuna vakadodonu sara vei kemudou, e sega ni levu cake na tamata mai vua na nona turaga; e sega tale ga ni levu cake ko koya ka talai mai vei koya ka veitalai. 17Ia ni dou sa kila na ka oqo, dou na kalougata kevaka ko dou na la'ki vakayacora. 18“Au sega ni vosa tiko me baleti kemudou kece; au sa kilai ira au a digitaki ira; ia me vakayacori ga kina na vosa ni Vola Tabu, ʻKo koya keirau sa dau kana vata, sa vuki tale me uoqu meca.' 19Au sa tukuna rawa tiko oqo vei kemudou ni se bera ni yaco, ia ni sa na yaco, dou na qai vakabauta ni Sa i Au Ga ko i Au. 20Au tukuna vakadodonu sara vei kemudou, ko koya sa vakacegui ira au sa tala yani, sa vakacegui au; kei koya sa vakacegui au, sa vakacegui koya ka talai au mai ” 21Ni sa vosa oti vaka koya ko Jisu sa qai rarawa na lomana. A sa vakaraitaka na rarawa ni lomana ka kaya, “Au tukuna vakadodonu sara vei kemudou, e dua ga vei kemudou e na bukiveretaki au.” 22E ratou a qai veiraici na tisaipeli, ni ratou sega ni kila se a baleti cei na nona vosa. 23E a dabe ka vakararavi toka ki na lomaserei Jisu e dua vei iratou na nona tisaipeli, oya na tisaipeli ka dau lomana ko koya. 24Sa qai deguvacu yani vua ko Saimoni Pita, me taroga se a baleti cei na nona vosa. 25Sa qai kaya vua ko koya sa ravi tiko e na lomaserei Jisu, “Turaga, ko cei beka koya?” 26Sa qai kaya ko Jisu, “Sa i koya au na solia vua na tiki ni madrai oqo ni'u sa tokoca oti e na waiwai ni kakana.” Sa qai tokoca na tiki ni madrai ko Jisu ka solia vei Jutasa, na luve i Saimoni Isikarioti. 27Ni sa taura oti ga na madrai ko Jutasa, sa curumi koya sara ko Setani. Sa qai kaya vua ko Jisu, “Na ka ko via cakava, cakava vakatotolo” 28E sega ni dua vei ira ka kana tiko koya e kila se cava e a vosa kina vaka koya vua ko koya. 29Me vaka ni dau maroroya voli na taga ni lavo ko Jutasa e ratou vakasamataka kina e so de a kaya vua ko Jisu, me la'ki volia mai na veika e na yaga vei iratou e na kanavata, se me la'ki solia e so na ka vei ira na dravudravua. 30Ni sa taura oti ga na tiki ni madrai koya ko Jutasa, sa curu sara ki tautuba. Sa bogi na vanua. 31Ni sa curu oti ki tuba ko Jutasa, sa qai kaya ko Jisu, “Sa qai vakalagilagi na Luve ni Tamata e na gauna oqo ka sa vakalagilagi na Kalou e na vukuna. 32Kevaka sa vakalagilagi na Kalou e na vukuna na Luve ni Tamata, e na vakalagilagia tale ga na Luve ni Tamata na Kalou e na vukuna vakai koya ga, ka sa na vakalagilagi koya sara ga e na gauna oqo. 33Kemudou na luvequ, sa na sega ni dede na nodatou tiko vata. Dou na vakasaqarai au; ia me vaka ga au sa tukuna vei ira na Jiu, au sa kaya tale ga vei kemudou, ʻDou na sega ni lako rawa ki na vanua au sa lako kina.’ 34Au sa solia vei kemudou e dua na i vakaro vou, mo dou veilomani. Me vaka au sa lomani kemudou, mo dou veilomani tale ga vaka kina. 35Na ka oqo era na kila kina na tamata kece ga ni dou sa noqu tisaipeli, oya kevaka dou sa dau veilomani.” 36Sa qai kaya vua ko Saimoni Pita, “Turaga, ko ni sa lako ki vei?” A sauma ko Jisu ka kaya, “Na vanua au sa lako tiko kina, ko na sega ni muri au rawa kina e daidai; ia ko na qai muri au yani e muri.” 37Sa qai kaya vua ko Pita, “Turaga, a cava na ka au sega ni muri kemuni rawa kina e daidai? Au na solia na noqu bula e na vukumuni .” 38Sa kaya vua ko Jisu, “Ko sa na solia li na nomu bula e na vukuqu? Au tukuna vakadodonu sara vei iko, ni se bera ni tagi na toa, ko sa na cakitaki au oti vakatolu.


text: 1Oqo na i vola i Paula na i apositolo i Karisito Jisu e na lewa ni Kalou na noda i vakabula kei Karisito Jisu o koya na noda i nuinui. 2Ki vei Timoci na luvequ dina e na vakabauta. Me solia vei iko na Kalou na Tamada kei Karisito Jisu na noda Turaga, na loloma na yalo loloma kei na vakacegu. 3Au vinakata mo tiko ga e Efeso me vaka au a kerea mo vakayacora e na gauna au a lako tiko kina ki Masitonia. Au vinakata mo vakarota vei ira na tamata e so me ra kakua ni vakatavuvulitaka na i vakavuvuli lasu, 4ka kakua ni vakaogai ira e na vulica na i tukuni e so kei na i vola ni kawa bababalavu e vuqa. Na veika oqo sa vakavuna na veileti ia sa sega ni vakayacori kina na i naki na Kalou sa kilai e na vakabauta. 5Na i naki ni vakaro oqo sa i koya me vakatubura na loloma sa vu dina mai e na yalosavasava, e na lewa e loma vinaka kei na vakabauta dina. 6E so era sa gole tani mai na veika oqo ka ra goleva na veivosaki wale. 7Era sa gadreva me ra dauvakatavuvulitaka na lawa ni Kalou ia era sa sega mada ga ni kila na ka era vosataka se na veika era sa vosa doudou kina. 8E da sa kila ni sa ka vinaka na lawa ke sa muri vakavinaka, 9ni da sa kila sa sega ni buli na lawa me baleti ira na tamata vinaka, ia me baleti ira ga sa sega ni dau muria na lawa kei ira na dau i tovo ca, na tawa lotu, na i valavala ca, na tawa savasava, na dukadukali; sa baleti ira tale ga era vakamatea na tamadra se na tinadra, ko ira na daulaba, 10ko ira na dauveibutakoci, ko ira na dauveimoceri vakatagane se vakayalewa, ko ira na daubutako tamata, ko ira na lasulasu, ko ira na daububului vakailasu kei ira era dau cakava na veika sa veisaqasaqa kei na i vakavuvuli dina. 11Na i vakavuvuli sa salavata kei na i Tukutuku Vinaka lagilagi ni Kalou cecere sa soli vei au me'u vunautaka. 12Au vakavinavinaka vei Karisito Jisu ko koya sa solia vei au na kaukauwa me baleta na cakacaka oqo, ni sa i koya sa nanuma ni'u sa yalodina ka digitaki au kina ki na cakacaka oqo, 13veitalia ga na noqu a vakasewasewani koya ka vakararawataki koya ka tamata viavialevu vua. Ia sa yalo loloma vei au baleta ni'u sa dua vei ira na sega ni vakabauti e na gauna ko ya, ia au a cakacaka tu e na lecaika. 14Ia sa sovaraka vei au na Turaga na nona loloma soliwale ka solia vei au na vakabauta sa noda e na noda duavata kei Karisito Jisu. 15Sa lako mai ki vuravura ko Karisito Jisu me vakabulai ira na i valavala ca. Sa dina na vosa ko ya ka sa yago me da vakabauta ka kakua tale ni vakatitiqataka, ni ko i au sara mada ga na tamata i valavala ca levu duadua. 16Ia na vuna sa vakaraitaka kina vei au ko Karisito Jisu na nona loloma tawa yalani sa i koya ni sa gadreva me'u i vakaraitaki, me'u i dusidusi vei ira era via lako mai me ra vakabauti koya ni sa sala ki na bula tawa mudu. 17la me ia vua na Tui ni veitaba gauna kece ga, sa sega ni mate rawa, ka sega ni laurai, na Kalou e dua bauga na vakarokoroko kei na veivakalagilagi ka sega ni mudu. Emeni. 18Timoci, na luvequ, e so na vosa ni parofisai e a tukuni makawa me baleti iko ka vakavuna me'u vakataqara kina vei iko na i tavi oqo. Mo yalodina ki na veivosa ni parofisai ko ya ka vala e na i valu vinaka, 19e na vakabauta kei na lewa e loma vinaka. E so era sa biuta tani na ka oqo ka sa voca kina na nodra vakabauta. 20E rau sa vaka kina ko Imeneo kei Alekisada, ko i rau au sa soli rau vei Setani. Sa yaga me rau vakavulici me rau kua kina ni vosa vakacacataka na Kalou.


text: 1Sa qai tukuna ko Jisu vei ira na tisaipeli e dua na vosa vakatautauvata, me ra dau masu tiko ga kina ka kakua ni cegu koso. 2“E a tiko e na dua na koro e dua na turaganilewa ka sega ni dau rerevaka na Kalou se dokai ira na tamata. 3E tiko tale ga e na koro koya e dua na yada ka dau lako wasoma yani mai vua, ka kaya, ʻMo ni vakadinadinataka mada na noqu dodonu vua na noqu meca.ʼ 4E na dua na gauna balavu e a sega ni via cakava kina ko koya e dua na ka, ia e muri sa qai kaya e lomana, ʻE dina ga ni'u sega ni rerevaka na Kalou se doka na tamata, 5ia e na nona vakasosataki au ga na yada oqo, au sa na vakadodonutaka kina na ka e baleti koya, de na qai vakaocai au ga e na nona lakolako tiko ga mai.ʼ” 6Sa qai vakuria na Turaga ka kaya, “Dou rogoca vinaka na ka e kaya na turaganilewa tawa dodonu koya. 7Ia e na sega li ni na vakadodonutaka na Kalou na ka e baleti ira na nona digitaki era dau tagi vua e na siga kei na bogi? E na berabera li na nona veivuke? 8Au sa kaya vei kemudou, e na vakadodonutaka vakatotolo sara na ka e baleti ira. Ia ni sa lako mai na Luve ni Tamata e na kunea li e vuravura na vakabauta?” 9Sa qai tukuna tale ga na vosa vakatautauvata oqo ko Jisu vei ira e so era vakabauti ira ga vakai ira ni ra sa tamata dodonu, ka beci ira na tani. 10“E rau a lako cake ki na valenisoro e lewe rua na tamata me rau la'ki masu: e dua e Farisi, ka dua e daukumuni i vakacavacava. 11“Sa tu na Farisi ka masu vakai koya vaka oqo, ʻKemuni na Kalou, au vakavinavinaka vei kemuni ni'u sa sega ni vakataki ira na tani, era dau kocokoco, era dau veivakaisini, ka ra dauyalewa; au sega tale ga ni vakataki koya na daukumuni i vakacavacava koya. 12Au dau lolo vakarua e na veimacawa, ka'u dau solia na i katini ni veika kece au rawata.ʼ 13“Ia e a tu vakayawa ga yani na daukumuni i vakacavacava, ka sega mada ga ni tacake rawa ki lomalagi; e a tavia ga na lomaserena e na loma rarawa, ka kaya ʻKemuni na Kalou, ni lomani au mai na tamata i valavala ca!' 14Au sa tukuna vei kemudou, ni a lako sobu ki na nona vale na tamata koya ka sa vakadonui, ka sega ga ko koya kadua; ni ko koya yadua e vakalevulevui koya e na vakalolovirataki, ia ko koya e vakalolovirataki koya e na vakalevulevui” 15Era a qai kauti rra yani na gone lalai e so na tamata ki vei Jisu me tarai Ira. Ia ni ratou sa raica na tisaipeli, e ratou sa qai karalaki ira. 16Ia e a kacivi rra ga vua na gone ko Jisu, ka kaya, “Laivi rra na gone lalai me ra lako mai vei au, ka kakua ni tarovi rra, ni sa nodra na gone vaka oqo na matanitu ni Kalou. 17Au sa kaya vakaidina vei kemudou, ko koya e na sega ni ciqoma na matanitu ni Kalou me vaka na gone lailai e na sega ni curu kina .” 18A qai tarogi koya e dua na turaga ka kaya, “Vakavuvuli vinaka, na cava me'u cakava me'u taukena kina na bula tawa mudu?” 19Sa qai kaya vua ko Jisu, “Na cava ko vakatokai au kina me'u vinaka? E sega ni dua e vinaka, na Kalou duadua ga. 20Ko sa kila na i vakaro: ʻKakua ni ia na veibutakoci, kakua ni laba, kakua ni butako, kakua ni veibeitaki vakailasu. Vakarokoroko vei rau na tamamu kei na tinamu” 21Sa qai kaya ko koya, “A veika kece ga oqori au sa dau muria tiko mai na gauna au a se gone kina ka yacova mai oqo.” 22Ni sa rogoca koya ko Jisu sa qai kaya vua, “E dua ga na ka e sa vo tiko vei iko. Volitaka na ka kece ga e tu vei iko, ka veivotayaka vei ira na dravudravua na kena i lavo; ko na qai vakaiyau mai lomalagi. Ia ko iko, mo lako mai ka muri au.” 23Ia ni sa rogoca koya ko koya sa rarawa sara na lomana ni sa rui levu na nona i yau. 24Ia ni sa raica ko Jisu, sa kaya, “Sa dredre dina vei ira na vutuniyau me ra curu ki na matanitu ni Kalou! 25Ni sa rawarawa cake me curuma na mata ni cula na kameli, ka dredre me curuma na matanitu ni Kalou na tamata vutuniyau” 26Era sa qai kaya ko ira ka rogoca, “Ko cei beka ga e na qai vakabulai rawa?” 27Sa qai kaya ko koya, “Na ka sa sega ni rawa vei ira na tamata, sa rawa vua na Kalou.” 28Sa qai kaya vua ko Pita, “Ni raica, keitou sa biuta na veika kece ga e neitou ka muri kemuni” 29Sa qai kaya vei iratou ko koya, “Au sa kaya vakaidina vei kemudou, e sega ni dua na tamata e sa biuta na nona vale, se watina, se tuakana se tacina, se ko i rau na nona i tubutubu, se ko ira na luvena e na vuku ni matanitu ni Kalou, 30me na qai sega ni rawata vakalevu cake na ka e na bula oqo, ka vaka kina na bula tawa mudu e na gauna sa bera mai .” 31Sa qai kauti iratou na lewe tinikarua ko Jisu, ka kaya vei iratou, “Raica, tou sa vakarau lako cake ki Jerusalemi, ka sa na la'ki vakayacori kina na veika kece ga era a vola tu na parofita me baleta na Luve ni Tamata. 32E na soli ko koya vei ira na kai tani, ka na vakalialiai, ka vakamaduataki, ka kasiviti. 33Era na vakanakuitataka ka vakamatea, ia e na tucake tale ko koya e na i katolu ni siga” 34Ia e ratou a sega ni kila rawa e dua na ka koya na tisaipeli. E a vunitaki vei iratou na i balebale ni vosa koya, ka ratou a sega kina ni kila rawa na ka e tukuni. 35Sa voleka sara yani ki Jerrko ko Jisu. E a dabe toka e na yasa ni sala e dua na tamata mataboko, ka kerekere fiko. 36Ia ni sa rogoci ira na lewe vuqa ni ra sa lako tiko e yasana, sa taro ka kaya, “A cava koya?” 37Era sa qai kaya vua, “E lako tiko mai oqo ko Jisu na kai Nasareci” 38Sa qai kaci ko koya ka kaya, “I Jisu, na Luve i Tevita, ni lomani au mai!” 39Era sa qai karaci koya ko ira na fiko e liu, ka kaya vua me tiko lo; ia sa qai kaci vakalevu cake ga kina ko koya, ka kaya, “Na Luve i Tevita, ni lomani au mai!” 40A sa tu vakadua ko Jisu, ka vakarota me kau yani vua ko koya. Ia ni sa lako voleka yani vua, sa qai tarogi koya ka kaya, 41“Na cava ko vinakata me'u cakava vei iko?” Sa qai kaya ko koya, “Turaga, me'u rai rawa.” 42A sa kaya vua ko Jisu, “Mo rai rawa! Sa vakabulai iko na nomu vakabauta!” 43A sa mani rai rawa sara ko koya, ka muri Jisu, ka vakacaucautaka tiko na Kalou. Ia ni ra sa raica ko ira na tamata kece ga, era sa qai vakavinavinaka vua na Kalou.


text: 1Sa qai kaya vei iratou na nona tisaipeli ko Jisu, “E na yaco dina ga na veivakacalai, ia sa na kalouca ko koya e vakavuna! 2E na vinaka cake vua kevaka e a vakarubeci e domona e dua na vatu i qaqi levu, ka biu ki wasawasa, ka ca ni vakacala e dua vei ira na lalai oqo. 3Dou qarauni kemudou vinaka! “Kevaka e cala vei iko e dua na wekamu, vunauci koya; ia kevaka sa veivutuni, kakua ni cudruva. 4Ia kevaka e cala vakavitu vei iko ko koya e na dua na siga, ka saumaki vakavitu vei iko, ka kaya, ʻAu sa veivutuni,ʼ ia kakua ni cudruva.” 5E ratou sa qai kaya na i apositolo vua na Turaga, “Ni vakalevutaka na neitou vakabauta!” 6Sa qai kaya na Turaga, “Kevaka e tu vei kemudou na vakabauta lailai sara me vaka na sore ni musita, e rawa mo dou kaya ki na vunilolo oqo, ʻCavu i vuvu mai, ka la'ki tei e na loma ni wasawasa,ʼ e na talarrawarawa vei kemudou na vunilolo. 7“E na dua beka vei kemudou e siviyara trko na nona tamata, se vakatawa sipi, e na kaya vua ni sa lesu mai e na cakacaka, ʻLako sara mai, ka dabe mo kana!' 8E na sega beka ni kaya vua, ʻVakarautaka na qau i vakayakavi, vauca na wa ni tolomu, ka qaravi au me'u kana mada ka gunu, ka oti ko na qai kana ka gunuʼ? 9E na vakavinavika li ko koya vua na tamata koya ni sa vakayacora na ka e vakaroti vua? 10Me vaka tale ga krna ko i kemudou, ni dou sa vakayacora na ka kece ga ka a vakaroti vei kemudou, dou kaya, ʻE sega na ka keitou uasivi cake krna ko i keitou mai vei Ira na kena vo ni tamata; ni keitou sa vakayacora ga na ka sa neitou i tavi me keitoucakava.” ʼ 11E na i lakolako i Jisu ki Jerusalemi, e a lakova kina na loma i Samaria kei Kalili. 12Ia ni sa curu ko koya ki na dua na koro, e a sota kina kei na lewe tini na tamata vukavuka. E ratou tu vakayawa tu yani; 13ka ratou kaci vua ka kaya, “I Jisu, na Turaga, ni lomani keitou mai!” 14Ia ni sa raici iratou ko koya, sa kaya vei iratou, “Dou la'ki vakaraitaki kemudou vei ira na bete” Ni ratou sa lako tiko ga e ratou sa vakabulai. 15Ia ni sa raica e dua vei iratou ni sa vakabulai, sa lesu tale vua, ka vakacaucautaka na Kalou e na domo levu. 16A sa cuva sobu vakatoboicu e na mata i Jisu, ka vakavinavinaka vua. Ia e kai Samaria na tamata koya. 17Sa qai kaya ko Jisu, “E sega li ni lewe tini e ratou a vakasavasavataki? E ratou sa i vei ga na lewe ciwa? 18E sega tale ni dua e kune me lesu mai ka vakavinavinaka vua na Kalou, ko koya duadua ga na kai tani oqo” 19Sa qai kaya vua ko koya, “Tucake, ka lako, sa vakabulai iko na nomu vakabauta.” 20E na dua na gauna era a tarogi Jisu kina na Farisi se na yaco mai e na gauna cava na matanitu ni Kalou. E a qai sauma vei ira ko koya, ka kaya, “E na sega ni yaco mai na matanitu ni Kalou kei na i vakatakilakila e so me rawa ni laurai kina. 21Era na sega tale ga ni kaya, ʻRaica, sa i koya oqo! se sa i koya oya!' ka ni sa tu ga na matanitu ni Kalou e na lomamudou” 22Sa qai kaya vei iratou na tisaipeli ko koya, “E na yaco mai na siga dou na gadreva kina mo dou raica e dua na nona siga na Luve ni Tamata, ia dou na sega ni raica. 23Era na qai kaya vei kemudou, ʻRaica, e kea!' se ʻRaica, e ke!' Kakua ni lako, ka kakua ni muri ira. 24Me vaka ni sa tibi na livaliva ka cilava na lomalagi mai na dua na yasana ki na yasana kadua, sa na vaka tale ga kina na Luve ni Tamata e na nona siga. 25Ia e na vosota mada e liu ko koya na veika rarawa e vuqa, ka ra na besetaki koya na i tabatamata oqo. 26Me vaka e a yaco e na gauna i Noa, e na vaka tale ga kina e na gauna ni Luve ni Tamata. 27Era a kana tiko, ka gunu, ka vakawati, ka veimusumusuki me ra vakawati, ka yacova na siga sa vodoka kina na waqa ko Noa. Sa qai lako yani na waluvu ka vakarusai ira kece ga. 28E na tautauvata tale ga kei na gauna i Lote. Era a kana tiko, ka gunu, ka veivoli; era a teitei, ka tara vale. 29Ia e na siga e a biuti Sotoma kina ko Lote, e a tau mai lomalagi na bukawaqa kei na sulifure ka vakamatei ira kece ga. 30E na vaka koya e na siga sa na vakaraitaki mai kina na Luve ni Tamata. 31“E na siga koya, ko koya e tiko e na dela ni vale, ka tu na nona i yaya e loma ni vale, me kakua ni lako sobu me la'ki kauta mai; ka vaka kina ko koya e tu mai na vanua ni teitei, me sa kakua ni lesu tale ki vale. 32Dou nanuma na wati Lote! 33O koya e saga me maroroya na nona bula e na vakayalia, ia ko koya sa vakayalia na nona bula e na maroroya. 34Au sa tukuna vei kemudou, e na bogi koya e rau na davo tu e lewe rua na tamata e na dua na i davodavo, e na kau tani e dua, ka biu tu e dua. 35E rau na qaqi sila vata tiko e lewe rua na yalewa, e na kau tani e dua ka biu tu e dua. 36[E rau na tiko e na were e rua na tagane, e na kau tani e dua ka biu tiko e dua.]” 37E ratou sa qai kaya vua, “Ki vei koya, Turaga?” Sa qai kaya vei iratou, ko koya, “E na vanua ga e koto kina na yago, era na sosorata vata yani kina na manumanu vuka dau kana yago ni mate.”


text: 1“Mo vola tale ga oqo vua na agilosi ni soqosoqo lewe ni lotu mai Sariti ka kaya: “Sa tukuna na veika oqo ko koya sa tu vua na Yalo ni Kalou e vitu kei na kalokalo e vitu. Au sa kila na veika ko sa kitaka tiko; ko sa kilai tu ni ko sa bula tiko, ia sa yacamu wale ga na bula ko sa mate ga! 2Mo yadra mai ka vakaukauwataka na ka sa vo tiko vei iko ka sa vovoleka ni mate vakadua sara. Au sa kunea ni sa sega ni dua na nomu cakacaka e vakacavari vakavinaka sara e na mata ni noqu Kalou. 3Ia mo nanuma na ka ko sa vakatavulici kina kei na ka ko a rogoca; mo taura matua ka veivutuni. Ia kevaka ko na sega ni yadra mai, au na yaco yani me vaka e dua na daubutako, ka ko na sega ni kila na tiki ni gauna au na lako yani kina vei iko. 4Ia e se tiko vei iko e Sariti e lewe vica era sa sega ni vakadukadukalitaka na nodra i sulu, ko ira oqo era na lako vata kei au ka ra na vakaisulu vulavula, ni sa ganiti ira. 5E na vakaisulu vulavula vaka kina ko koya sa qaqa, ka'u na sega ni bokoca laivi na yacana mai na kedra i vola na bula. Au na vakatusa na yacana e na mata i Tamaqu kei na matadra na nona agilosi ni sa noqu ko koya. 6“O koya sa vakadaligana, me rogoca sara na ka sa kaya na Yalo Tabu vei ira na veisoqosoqo lewe ni lotu! 7“Mo vola tale ga oqo vua na agilosi ni soqosoqo lewe ni lotu mai Filadelafia ka kaya: “Sa tukuna na veika oqo ko koya sa yalo savasava, ka dina; o koya sa taura tu na ki i Tevita, o koya ni sa dolava e na sega ni rawa vua e dua me sogota, ia ni sa sogota e na sega ni rawa vua e dua me dolava. 8Au sa kila na veika ko sa cakava tiko. Au sa kila ni sa vo vakalailai ga na nomu i cegu, ia ko sa muria tiko ga na noqu vosa ka sega ni cakitaka na yacaqu. Raica au sa dolava e matamu e dua na katuba ka na sega ni rawata e dua na tamata me sogota. 9Raica, au na vakayacora me ra lako mai ka mai cuva e yavamu, ka kila ni'u sa lomani iko. Ko ira na i vavakoso i Setani, ko ira era kaya ni ra sa Jiu, ia era sega ni Jiu, era sa lasu ga. 10Ni ko sa vakayacora na noqu vosa e na yalo vosota, au na maroroi iko e na gauna ni rarawa sa rorova tiko mai na vuravura taucoko me vakatovolei ira era tiko e vuravura. 11Au na lako yani e na dua na gauna wale ga oqo. Maroroya vinaka na ka sa tu vei iko, me kakua ni dua e kovea vei iko na nomu i covi. 12O koya sa qaqa, au na qisi koya me dua na duru e na vale tabu ni noqu Kalou; e na sega sara ni lako tani mai kina. Au na vola vua na yaca ni noqu Kalou, kei na yaca ni koro ni noqu Kalou, ko Jerusalemi vou, na kena ka na lako sobu mai lomalagi mai vua na noqu Kalou. Au na vola tale ga vua na yacaqu vou vakai au. 13“O koya sa vakadaligana, me rogoca sara na ka sa tukuna na Yalo Tabu vei ira na veisoqosoqo lewe ni lotu! 14“Mo vola tale ga oqo vua na agilosi ni soqosoqo lewe ni lotu mai Leotisea ka kaya: “Sa kaya na veika oqo na Emeni, na i vakadinadina dina ka yalodina, na i vakatekivu ni veika kece sa bulia na Kalou. 15Au sa kila na veika ko sa kitaka tiko. Ko sa sega ni batabata ka sega tale ga ni katakata. Au vinakata mo batabata se mo katakata. 16Ia me vaka ni ko sa katakata vakalailai ga ka sega ni batabata se katakata, au na luaraki iko laivi mai gusuqu. 17Ni ko sa kaya tiko, ʻAu sa vutuniyau, au sa rawati au, ka sa sega na noqu leqa,ʼ ia ko sa sega ni kila ni ko sa malumalumu ka vakaloloma! Ko sa dravudravua ka mataboko ka luvawale! 18O koya gona au sa vakasalataki iko kina mo mai volia vei au na koula sa vakatovolei e na buka waqa, mo vutuniyau kina; kei na i sulu vulavula mo vakaisulu kina, ka me vunitaki kina na nomu luvawale e veivakamaduataki; kei na i sui ni mata, me sui kina na matamu, mo rai rawa kina. 19Au sa cudruvi ira ka vakanakuitataki ira ka'u sa lomana. O koya mo gumatua sara kina ka veivutuni. 20Raica, au sa tu e na mata ni katuba ka tukituki; kevaka sa rogoca na domoqu e dua na tamata, ka dolava na katuba, au na curu vua ka vakayakavi vata kaya ka na vakayakavi vata kei au ko koya. 21Vei koya sa qaqa au na vakadonuya me dabe e tikiqu e na noqu i dabedabe vakatui me vaka au a sa qaqa ko i au ka dabe vata kei Tamaqu e na nona i dabedabe vakatui. 22“O koya sa vakadaligana me rogoca sara na veika sa tukuna na Yalo Tabu vei ira na veisoqosoqo lewe ni lotu!”


text:
E kaya o Obama ni ka taleitaki vua na nona vanua na sala ni veiwakeni e tiko kei Viti ka sa nuitaka ni na vuavua e drau na nona vei mataka.
E kaya talega ko Obama ni sa tu vakarau na nona vanua kei na nona veiliutaki me na vakaqaqaco taka na veiwakani oqo.
Era osota na Koroturaga na gonevuli kei na lewenivanua ena nodra maji e na lomai Suva kei na mata bani ni Mataivalu e vanua kei na mataivalu e wai ena kena mai tekivu taki na marautaki ni macawa balavu ni vakacagicagi oqo.
E dolava na Turaga Paraiminista Ko Voreqe Bainimarama na kena marautaki na i ka 40 ni yabaki ni noda tu vakagalala ena mataka edai e na Albert Park.
E a tu vakagalala ko Viti mai vei Preatania ena i ka 10 no Okotova 1970.
Vola ko Maciu Bolaitamana
Obama congratulates Fiji on 40th anniversary
Celebrate Fiji Day with a new vision: PM


text: 1Sa qai kauti Jisu cake na Yalo Tabu ki na vanua lala me veretaki koya kina na tevoro. 2Ia ni sa oti e vasagavulu na siga ka vasagavulu na bogi e lolo tiko kina, sa qai viakana. 3Sa qai lako yani na dauvere ka kaya vua, “Kevaka ko sa Luve ni Kalou, kaya mada ki na veivatu oqo me ra vuki me ra i buli madrai.” 4Ia sa sauma ko Jisu ka kaya, “Sa volai tu, ʻE na sega ni bula na tamata e na madrai duadua ga; ia sa bula ga e na vosa kece ga sa lako mai na gusu ni Kalou.’ ” 5Sa qai kauti koya na tevoro ki na koro tabu ko Jerusalemi ka vakaturi koya e na dela ni Valenisoro, 6ka kaya vua, “Kevaka ko sa Luve ni Kalou, mo rika sobu; ni sa volai tu, ʻE na vakaroti ira na nona agilosi ko koya e na vukumu: Ka ra na tabei iko cake e ligadra, de tavutu na yavamu e na dua na vatu.’ ” 7Sa qai kaya vua ko Jisu, “Sa volai tale ga, ʻMo kakua ni veretaka na Turaga na nomu Kalou.’ ” 8Sa qai kauti koya tale na tevoro ki na dua na ulunivanua cecere sara, ka vakaraitaka vua na veimatanitu kece ga e vuravura, kei na kedra lagilagi; 9ka qai kaya, “Au na solia vei iko na veika kece ga oqo kevaka ko cuva sobu ka vakarokoroko vei au.” 10Sa qai kaya vua ko Jisu, “Lako tani, Setani! Ni sa volai tu, ʻMo vakarokoroko vua na Turaga na nomu Kalou, ka mo qaravi koya duadua ga.’ ” 11Sa qai biuti koya na tevoro, ka ratou sa qai lako mai e so na agilosi ka mai qaravi koya. 12Ia ni sa rogoca ko Jisu ni sa biu ki na vale ni veivesu ko Joni, sa suka tale ki Kalili; 13ka sa biuti Nasareci ka sa la'ki tiko mai Kapenaumi e baravi, e na i yalayala kei Sepuloni kei Nafitalai; 14me vakayacori sara kina na vosa i Aisea na parofita, ni a kaya, 15“Na vanua ko Sepuloni kei na vanua ko Nafitalai, vaka ki wasawasa, e na tai kadua ni Joritani, o Kalili ni veimatanitu tani! 16Ko ira era tiko e na butobuto, era na qai raica e dua na rarama levu! Ka sa kida mai na rarama vei ira era tiko e na vanua ni yaloyalo ni mate!” 17Mai na gauna koya sa vakatekivu kina me dau vunau ko Jisu, ka kaya, “Mo ni veivutuni ni sa voleka na matanitu vakalomalagi.” 18Ni sa lako voli e na baravi mai Kalili ko Jisu, sa mani raica e lewe rua na veitacini, ko Saimoni ko koya e vakatokai ko Pita kei Adriu na tacina e rau biu lawa tiko ki wai, ka ni rau sa gonedau. 19Sa qai kaya vei rau ko koya, “Drau muri au mai, ka'u na qisi kemudrau mo drau gonedau ni tamata.” 20A rau sa biuta sara tu na nodrau lawa ka muri koya. 21Sa qai toso tale vakalailai ki liu ko koya, ka raica e lewe rua tale na veitacini, ko Jemesa na luve i Sepeti kei Joni na tacina, ni ratou tiko vata kei Sepeti na tamadrau e na waqa, ka ratou oneva tiko na nodratou lawa. Sa kacivi rau ko Jisu 22ka rau sa biuta sara na waqa kei tamadrau, ka muri koya. 23Sa qai veilakoyaki voli e Kalili taucoko ko Jisu, ka veivakatavulici e na nodra veivalenilotu, ka vunautaka na i Tukutuku Vinaka ni matanitu, ka vakabulai ira na tamata mai na veimate kece ga kei na malumalumu kece ga. 24Sa qai rogovaki yani na kena i rogorogo ki Siria taucoko, ka ra sa kau vua na tamata kece ga era tauvimate ka vakaleqai tu e na veimataqali mate se yaluma, kei ira na curumi tevoro, na lialia, kei ira na paralasi; ka sa vakabulai ira kece ko koya. 25A ra sa muri koya e lewe vuqa sara mai Kalili kei na Koro e Tini kei Jerusalemi kei Jutia kei na tai kadua ni Joritani.


text:
Me tiko ga vata kei keda na yalotabu eda sa vakila eke ena noda laki qarava tale na veika eda dau vakaogai keda kina e veisiga.
Kemuni na wekaqu, au kila ni o ni na duavata kei au ni oqo e dua na koniferedi veivakauqeti vakalevu dina sara. Eda sa vakila vakayauyau na Yalo ni Turaga ena rua na siga sa sivi oqo ni sa tara na yaloda ka vaqaqacotaka na noda ivakadinadina ena cakacaka vakalou oqo. Eda vakaraitaka na noda vakavinavinaka vei ira yadua era sa vakaitavi, oka kina o ira na Turaga era cabo masu.
Eda tiko kece oqo baleta ni da lomana na Turaga ka vinakata me da qaravi Koya. Au vakadinadinataka vei kemuni ni nanumi keda tiko na Tamada Vakalomalagi. Au vakadinadinataka na Ligana ena veika kecega.
Vakadua tale, sa totoka dina na ivakatagi, kau vakaraitaka na noqu vakavinavinaka ka vakakina na vakavinavinaka ni Lotu raraba vei ira era lomasoli me ra wasea vei keda na nodra taledi.
Eda vakaraitaka na noda vakavinavinaka titobu vei ira na Turaga era sa mai vagalalataki ena koniferedi oqo. Era sa veiqaravi vakavinaka ena yalodina ka ra sa cau vakalevu sara ki na cakacaka ni Turaga.
Au vakaraitaka na noqu vakavinavinaka cecekia vei rau na noqu daunivakasala yalodina ka gugumatua ka vakavinavinakataki rau e matanavotu na nodrau veitokoni kei na veivuke erau vakayacora vei au. Erau sa turaga yalomatua dina ka kila ka, ka tawavakaiyalayala na nodrau veiqaravi.
Au vakavinavinakataki ira na taciqu ena Kuoramu ni iApositolo Le Tinikarua ena nodra guta tiko ga na veiqaravi ena cakacaka ni Turaga. Au vakaraitaka vakakina na noqu vakavinavinaka vei ira na lewe ni Kuoramu ni Vitusagavulu kei iratou na Matabisopi Vakatulewa ena nodra veiqaravi vuavuai vinaka ka sega ni ra nanumi ira ga. Au vakaraitaka vakakina na noqu vakavinavinaka vei ira na marama kei na turaga era veiqaravi ena vakaitutu raraba ni veimataisoqosoqo.
Kemuni na wekaqu, au vakadeitaka vei kemuni ni sa kila tiko na Tamada Vakalomalagi na veibolebole eda dui sotava tiko e vuravura ena gauna oqo. E lomani keda yadua ka na vakalougatataki keda ena noda segata me da muria na Nona ivakaro ka vakasaqarai Koya ena masu.
Eda sa vakalougatataki vakalevu dina sara ni sa tu vei keda na kosipeli vakalesui mai nei Jisu Karisito. E vakarautaka na isau ni taro me baleta na vanua eda lako mai kina, na cava eda mai cakava eke, kei na vanua eda na lako kina ni da sa toki yani mai na bula oqo. E vakaibalebale ka vakainaki ka solia na inuinui ki na noda bula.
Au vakavinavinaka vei kemuni ena nomuni dau veirairaitaka na nomuni veiqaravi. Eda matataka na Kalou ena vuravura oqo, ka noda ilesilesi me da lomana ka qaravi ira na Luvena.
Au vakavinavinakataka na veika kece o ni dau qarava ena nomuni veitabanalevu kei na tabana. Au vakaraitaka na noqu vakavinavinaka ena nomuni lomasoli mo ni veiqaravi ena veitutu o ni kacivi kina, se itutu cava ga. E bibi vakayadua ena kena tosoi na cakacaka ni Turaga.
Sa mai cava oqo na koniferedi. Me da na taqomaki, ena noda sa lesu yani ki na noda dui veivale. Me da raica ni sega sara ga ni dua na leqa ena noda a yali tu. Me tiko vata ga kei keda na yalotabu eda sa vakila eke ena noda laki qarava tale na veika eda dau vakaogai keda kina e veisiga. Me da vakaraitaka na noda veilomani sara vakalevu vakaikeda. Me dau kunei tikoga ni da cakava tiko na loma ni Turaga.
Me tiko kei kemuni na veivakalougatataki mai lomalagi. Me vakasinaiti na noda veivale ena duavata kei na veilomani. Mo ni dau susuga cake tikoga na nomuni ivakadinadina, me ra na nomuni itataqomaki mai vua na meca.
Me vaka niu nomuni italai yalomalumalumu, au gadreva mai vu ni yaloqu meu cakava na loma ni Kalou ka qaravi Koya ka qaravi kemuni.
Au lomani kemuni; au masulaki kemuni. Au na kerea tale yani mo ni dau nanumi au ka dau nanumi ira kece na Vakaitutu Raraba ena nomuni masumasu. Keimami duavata kei kemuni ena kena tosoi ki liu na cakacaka vakasakiti oqo. Au vakadinadinataka vei kemuni ni da duavata kece tiko ena ka oqo ka dui tu na itavi me da qarava na tagane, yalewa, kei na gone. Me solia vei keda na Kalou na igu kei na kaukauwa kei na yalo me da qarava vinaka kina na noda itavi.
Au wasea vei kemuni na noqu ivakadinadina ni dina na cakacaka oqo, ni bula tiko na noda iVakabula, ka ni o Koya e tubera ka dusimaka tiko na Nona Lotu ena vuravura oqo. Au laiva vei kemuni na noqu ivakadinadina kau vakadinadinataka ni bula tiko ka lomani keda na Kalou na Tamada Tawamudu. O Koya dina na Tamada, e tiko dina o Koya ka bula tiko. Me da raica ka kila na Nona gadreva tu me toro volekati keda mai, kei na levu ni ka sa tu vakarau me cakava o Koya me vukei keda kina, ena levu ni Nona lomani keda, kei na levu ni ka sa cakava kei na ka sa tu vakarau kina me cakava o Koya ena vukuda.
Me vakalougatataki kemuni o Koya. Me tiko vata kei kemuni na Nona vakacegu sa yalataki tu ena gauna oqo ka sega ni mudu.
Au vakamoce vei kemuni me yacova ni da qai sota tale ena loma ni ono na vula mai oqo, kau vakayacora vakakina ena yaca i Jisu Karisito, na noda iVakabula ka Dauveivueti, emeni.


text:
Radio Fiji One
-
- Pio Ratuwaqa
- 6am-9am, Mon-Fri
- Na veivakayadrataki ena veimataka kei Pio Ratuwaqa na Turaga ni Bua.Na veitalanoa ena veiulutaga bibi eso ka tara na noda bula raraba ka qai mai kena i lutua na voqa ni sere totoka kilai tani kina na Radio Fiji One.
-
- Nai Kamanalagi
- 9am-12pm, Mon-Fri
- Ai sevu ni gauna me taura na i tutu vaka Adi Walesi o Nai Kamanalagi ka dua vei ira na veiqaravi dede ena Radio Fiji One.E cavutu mai na Yanuyanu o Qoma ena Yasana o Tailevu.
-
- Apakuki Waqa
- 12pm-3pm ,Mon-Fri
- Apakuki Waqa e cavutu mai na Yasana o Cakaudrove ena Yanuyanu bulabula o Taveuni.E i vukevuke tiko ni liuliu ni Radio Fiji One ka na dau rogoci na nona veiqaravi ena veisigalevu mai na 12-3pm.
-
- Nimilote Naisorotabua
- 3pm-7pm, Mon-Fri
- O ni dau taleitaka na sarava na Batinitanoa?E rawa mo ni dau saravi Nimilote ena veibogi ni Lotulevu ena Fbctv ka rawa talega mo ni rogoca na nona veiqaravi ena veiyakavi mai na 3 kina 7 ena Radio Fiji one.E cavutu mai Naganivatu ena Yasana o Naitasiri.
-
- Luisa Utonika
- 7pm-12am,Mon-Fri.
- Na veitalanoa mai vei ira na vakailesilesi vakamatanitu kei ira na vakailesilesi mai na veitabana tale eso ka vaka kina na i tukutuku tale eso mai na noda Matanitu.E cavutu mai na koro o Nadaro ena Yasana o Tailevu.
-
- Meliki Lagi
- 6am-12pm,Sat-Sun
- Ni da vakacagicagi ena mua ni macawa e rawa ni da na dau rogoca na veiqaravi nei Meliki mai na 6 kina 12 na kaloko ena sigalevu.Na marama ni Vatulele ena Yasana o Nadroga.


text: 1“Dou kakua ni lomaleqa. Dou vakabauta tiko ga na Kalou, dou vakabauti au tale ga. 2E levu na tikina e lala tu e na vale nei Tamaqu. Ke sega, ke'u a sa tukuna oti vei kemudou. Au sa lako me'u la'ki vakarautaka e dua na tikina me nomudou. 3Ia ni'u sa la'ki vakarautaka oti na tikina me nomudou, au na lako tale mai ka mai kauti kemudou vei au, ka mo dou tiko tale ga e na vanua au sa tiko kina. 4Ia dou sa kila na vanua ka'u sa lako tiko kina, dou sa kila tale ga na kena sala. 5Sa qai kaya vua ko Tomasi, “Turaga, keitou sega ni kila na vanua ko ni na tiko kina; keitou na qai kila vakacava na sala?” 6Sa qai kaya vua ko Jisu, “Ko i au ga na sala, kei na dina, kei na bula; e sega ni torovi Tamaqu rawa e dua na tamata, ia e na vukuqu ga. 7Kevaka dou a sa kilai au, dou sa kilai Tamaqu tale ga. Ia, me tekivu oqo dou sa kilai koya ka raici koya.” 8Sa qai kaya vua ko Filipi, “Turaga, ni vakatakilai Tamamuni vei keitou; keitou sa na qai vakacegu ” 9Sa qai kaya vua ko Jisu, “Ni'u sa mai tiko vakadede vaka oqo kei kemudou, ko se sega tiko ga ni kilai au Filipi? Ko koya ga sa raici au, sa raici Tamaqu; ko qai kaya tu ga vaka cava, ʻVakatakilai Tamamuni vei keitou’? 10Ko sega li ni vakabauta ni'u sa tiko vei Tamaqu, ka sa tiko vei au ko Tamaqu? Na vosa au a dau cavuta vei kemudou e sega ni'u cavuta vaka i au ga. Ko Tamaqu ga, ko koya sa tiko vei au, e cakava tiko na nona cakacaka. 11Dou vakabauti au ni’u sa tiko vei Tamaqu, ka sa tiko vei au ko Tamaqu: se dou vakabauti au e na vuku mada ga ni veicakacaka oqo. 12Au kaya vakadodonu sara vei kemudou, ko koya sa vakabauti au e na cakava tale ga na veika au dau cakava, ka na cakava na veika e lelevu cake mai na veika koya; baleta ni'u sa lako vei Tamaqu. 13Ia au na cakava na ka kece ga dou na kerea e na yacaqu, me vakalagilagi kina na Tamaqu e na vuku ni Luvena. 14A ka kece ga dou na kerea e na yacaqu, au na cakava. 15“Kevaka dou lomani au dou na dau vakayacora na noqu i vakaro kece ga. 16Au na qai masuti Tamaqu, me na solia vei kemudou e dua tale na Dauveivuke, me tiko vata kei kemudou ka tawa mudu. 17Sa i koya na Yalo ka mai vakaraitaka na veika dina me baleta na Kalou. E sega ni vakabauti koya rawa ko vuravura; ka ni sega ni rawa ni raici koya se kilai koya. Ia ko i kemudou ga ko dou sa kilai koya, ni sa tiko vata kei kemudou, ka na curumi kemudou. 18“Au na sega ni biuti kemudou tu mai mo dou luveniyali, au na lesu tale mai vei kemudou. 19E na dede vakalailai ga sa na sega ni raici au tale ko vuravura, ia dou na raici au tiko ga. Ia me vaka ni'u sa bula, dou na bula tale ga. 20E na siga koya dou na qai kila ni'u sa tiko vei Tamaqu, ka ni dou sa tiko vei au ko i kemudou, ka'u sa tiko vei kemudou ko i au. 21“Ko koya sa ciqoma na noqu i vakaro kece ga, ka vakayacori ira, sa i koya oqori sa lomani au. Ko koya sa lomani au e na lomani koya ko Tamaqu, ka'u na lomani koya tale ga ko i au, ka vakatakilai au vua.” 22Sa qai kaya ko Jutasa, (e dua tani ko Isikarioti), “Turaga, a cava na vuna ko ni na vakatakilai kemuni kina vei keitou, ka segai ki vuravura?” 23A qai sauma ko Jisu ka kaya vua, “Kevaka sa lomani au e dua na tamata e na muria na noqu vosa: ka na lomani koya ko Tamaqu, ka keirau na lako mai vei koya, ka mai tiko vua. 24Ko koya e sega ni lomani au e na sega ga ni muria na noqu vosa. Na vosa tale ga dou sa rogoca tiko oqo e sega ni noqu, e nei Tamaqu ga, ko koya ka talai au mai. 25“Au sa tukuna vei kemudou na veika oqo ni'u se tiko vata tiko kei kemudou. 26E na qai vakatavulici kemudou e na ka kece ga na Dauveivuke, na Yalo Tabu, o koya e na tala mai ko Tamaqu e na yacaqu, ka na vakananuma lesu tale ga vei kemudou ko koya na veika kece ga au sa dau tukuna vei kemudou. 27“Au sa laiva tu vei kemudou na vakacegu; a noqu vakacegu ga au sa solia vei kemudou: au sega ni solia vei kemudou me vaka e dau solia ko vuravura. Dou kakua ni lomaleqa, ka kakua ni taqaya. 28Dou sa rogoca ni'u a kaya vei kemudou, ʻAu sa lako, ia au na talevi kemudou tale mai.' Kevaka dou lomani au dina, dou na reki ni'u sa lako tiko vei Tamaqu, ni sa levu cake vei au ko koya. 29Au sa tukuna rawa oqo vei kemudou ni se bera ni vakayacori, ka mo dou na vakadinata e na gauna sa vakayacori kina. 30Au na sega ni veivosaki vakabalavu tale kei kemudou, ni sa lako tiko mai na turaga ni vuravura oqo. E sega ni dua na nona kaukauwa vei au, 31ia me kila ga kina ko vuravura ni'u sa lomani Tamaqu, au sa dau kitaka kece sara na ka e vakarota vei au ko koya. “Dou tu cake, me datou lako yani.


text: 1Ni bau raica mada na levu ni loloma sa lomani keda kina na Tamada, me da vakatokai kina me da luve ni Kalou; ka da sa vaka dina kina. Na vuna era sega ni kilai keda kina ko ira na lewe i vuravura koya ni ra sega ni kilai koya. 2O i kemuni na daulomani, eda sa luve ni Kalou tu oqo; ia e sa sega ga ni matata se da na vakaevei e muri. Na ka ga eda kila ni da na vakataki Karisito e na nona rairai mai, ka ni sa na raica na matana dina. 3Ia ko koya yadua sa vakanuinui tiko vei Karisito me vaka oqo, sa qarauni koya tiko me savasava me vaka sa savasava na Karisito. 4O koya yadua sa i valavala ca sa talaidredre ki na lawa ni Kalou, ni sa i valavala ca na talaidredre ki na lawa. 5Ko ni kila ni a rairai mai ko Karisito me kauta laivi na i valavala ca ni tamata; ko ni kila tale ga ni sega vua na i valavala ca. 6Ko koya sa tu dei tu vei Karisito, sa sega ni dau i valavala ea tiko ga; ia ko koya sa dau i valavala ca tiko ga, e sa sega ni raici koya se kilai koya. 7O i kemuni na luvequ lomani, me kakua ni vakacalai kemuni e dua na tamata. Ko koya sa caka dodonu sa tamata dodonu, me vaka sa dodonu ko Karisito. 8Sa mai vua na tevoro ko koya sa dau ia tiko ga na i valavala ca; ni sa i valavala ca mai na i vakatekivu na tevoro. Sa i koya ga na ka oqo sa rairai mai kina na Luve ni Kalou: me vaqeyavutaka na cakacaka ni tevoro. 9Ko koya sa vakasucumi koya na Kalou, sa sega ni valavala ca tiko ga, ni sa tiko vua na bula va-Kalou ka sa sega ni rawa ni ia tiko ga na i valavala ca, ni sa vakasucumi koya na Kalou. 10Sa vakatakilai e na ka oqo ko ira na luve ni Kalou kei ira na luve ni tevoro: ko koya yadua sa sega ni valavala dodonu tiko, ka sega ni lomana na wekana, sa sega ni luve ni Kalou. 11Sa i koya oqo na i tukutuku ko ni a rogoca mai na i vakatekivu: me da sa veilomani vaka i keda. 12Me da kakua ni vakataki Keni, na luve ni Vuniea, ka a labati tacina. A cava beka e a vakamatei tacina kina? E baleta ga ni cala na ka e a kitaka ka dodonu na ka e a kitaka ko tacina. 13Ni kakua ni kurabui, kemuni na wekaqu, kevaka era cati kemuni na lewe i vuravura. 14Eda sa kila ni da sa dewa oti mai na mate ki na bula, ni da sa lomani ira na wekada. Ko koya e sega ni lomana na wekana e sa tiko ga e na mate. 15Sa tamata daulaba ko koya yadua sa cata na wekana; ia ko ni kila ni sega ni dua na daulaba e tiko vua na bula tawa mudu. 16Ni sa solia na nona bula na Karisito e na vukuda eda sa kila rawa kina se cava na loloma. Sa dodonu vaka tale ga kina me da solia na noda bula e na vukudra na wekada. 17Ia kevaka e dua na tamata sa tu vua na i yau ni vuravura oqo ka sega ni lomana na wekana sa raica ni leqa tu, e kaya rawa vakacava ni tiko vua na loloma ni Kalou? 18O i kemuni na luvequ lomani me da sa kakua ni veilomani wale ga e na vosa se e na gusu, ia e na cakacaka ga kei na dina. 19Eda na kila gona e na ka oqo ni da sa dina tiko ka da na vakataudeitaka na yaloda e na mata ni Kalou 20e na gauna kece ga sa vakacalai keda kina na yaloda, ni sa cecere cake na Kalou mai na yaloda, ka sa kila na ka kece ga ko koya. 21Kemuni na wekaqu lomani, kevaka sa sega ni vakacalai keda na yaloda, sa qai rawa me da doudou e na mata ni Kalou. 22Eda sa rawata tiko mai vua na veika kece eda kerea, ni da sa muria tiko na nona i vakaro ka kitaka tiko na ka sa vinaka vua. 23Ia sa i koya oqo na nona i vakaro: me da sa vakabauta na yaca ni Luvena, ko Jisu Karisito, ka veilomani tiko me vaka ga e a vakarota vei keda ko Karisito. 24Ko ira kece era sa muria na i vakaro ni Kalou era sa tiko vua, ka sa tiko vei ira ko koya. Ia eda sa kila e na ka oqo ni sa tiko vata kei keda ko koya: oya e na Yalo Tabu sa solia vei keda ko koya.


text:
Au sa sureti ira na itabagone ena Lotu mera vulica ka kila na Yaloi Ilaija.
Ena gauna eda vulica, kila, ka bulataka kina na kosipeli i Jisu Karisito, ena veivakararamataki tiko na ituvatuva oqo. Taura mada na ivakaraitaki oqo, na lesoni kece eda vulica baleta na veika vakayalo, me vakaliuci mai na ituvatuva ni veika lelevu sa yaco, o ya na taucoko ni kosipeli ni iVakabula sa vakalesuimai ena iotioti ni gauna oqo.
Mai na Veikau Tabu, a raica ka veivosaki o Josefa Simici vata kei na Tamada Tawamudu kei Jisu Karisito. Ena maliwa ni veika tale eso, a vulica vakakina o Josefa na kedratou ituvaki dina na Lewetolu Vakalou ka salamuria mai na veivakatakila. Na raivotu cecere oqo sa mai yaco “ni sa oti kecega na gauna sa lokuci” (Efeso 1:10) ni oqo sa dua vei ira na veika cecere me yaco ena itukutuku kei vuravura.
Voleka toka ni oti e tolu na yabaki, a saumi mai na masu ena yalodina ena yakavi ni 21 ni Sepiteba, 1823, ni sa vakasinaiti na rumu nei Josefa Simici ena dua na rarama me yacova “ni sa uasivita na rarama ni loma ni vale ena sigalevu tutu” (Josefa Simici—Ai Tukutuku 1:30). Sa qai tucake tu e yasa ni nona idavodavo e dua na tamata, ka kaciva na cauravou oqo ena yacana ka kaya vua ni “sa talai koya mai na Kalou … ka yacana ko Moronai” (tikina 33). A vakasalataki Josefa baleta na kena vakarau tadu mai na iVola i Momani. Sa qai tukuna mai o Moronai eso na tikina mai na ivola ni Malakai ena Veiyalayalati Makawa, ka duidui toka vakalailai ena kena tukuni tiko ena ivakadewa ena King James Version: “Raica, au na talai Ilaija na parofita me vakatakila vei iko na iLesilesi Vakabete, ena qai yaco e muri na siga sa levu ka rerevaki ni Turaga.
“… Ena vakatakila e yalodra na gone na yalayala a caka vei ira na qase, io ena vagolea ko koya na lomadra na gone vei ira na qase. Ia kevaka e sega, sa na vakarusai taucoko ko vuravura ena nona lako mai” (tikina 38, 39).
Na ivakasala nei Moronai vua na parofita cauravou oqo e rau oka kina e rua na ikau cecere: (1) na iVola i Momani kei na (2) vosa ni parofisai i Malakai me baleta na ilesilesi i Ilaija ena Vakalesuimai ni “ka kecega, ka vosa kina na Kalou e na gusudra kece na nona parofita yalosavasava, e na gauna makawa” (Cakacaka 3:21). O koya gona, na tadu mai ni Vakalesuimai sa vakaraitaki kina me ratou kilai vakavinaka na Lewetolu Vakalou, vakamatatataki na bibi ni iVola i Momani, ka ciqomi na cakacaka ni nodra vakabulai o ira na bula tiko kei ira sa mate. Na ituvatuva vakalou oqo e veivakararamataki me baleta na veika vakayalo ni veika me vakaliuci baleta na Kalou.
Au vakabibitaka tiko ena noqu itukutuku na nona cakacaka vakalotu kei na Yaloi Ilaija a parofisaitaka o Moronai ena nona a tukuna taumada vei Josefa Simici. Au sa masuta vagumatua kina na veivuke ni Yalo Tabu.
Na Cakacaka Vakalotu nei Ilaija
O Ilaija e dua na parofita ni Veiyalayalati Makawa ka a vakayacora na cakamana veivakurabuitaki eso. A tarova o koya na lomalagi me kakua ni tau mai na uca ena gauna makawa mai Isireli me 3½ na yabaki. A vakalevutaka na kena waiwai kei na kakana e dua na yada. A vakabula mai na mate e dua na cauravou, ka kaciva na bukawaqa mai lomalagi me bolei ira kina na parofita i Peali (Raica na 1 Tui 17–18). Ni sa mai cava na cakacaka vakalotu i Ilaija e vuravura, a “sa lako cake ki lomalagi ko Ilaija ena covulaca” (2 Tui 2:11) ka sega ni mate.
“Eda vulica mai na ivakatakila ni gauna oqo ni a tu vei Ilaija na kaukauwa ni veivauci ni Matabete i Melikiseteki ka iotioti ni parofita me taura tu ni bera na gauna i Jisu Karisito” (Bible Dictionary, “Elijah”). E vakamacalataka na Parofita o Josefa Simici, “Na yalo, kaukauwa, kei na veikacivi nei Ilaija sai koya, ni tu vua na kaukauwa me taura tu na ki ni … taucoko ni Matabete i Melikiseteki … ; ka me … rawata … na veicakacaka vakalotu kece me baleta na matanitu ni Kalou” (Nodra iVakavuvuli na Peresitedi ni Lotu: Josefa Simici [2007], 311; vakaikuritaki). Sa yaga bibi sara na lewa ni veivauci tabu oqo ki na cakacaka vakalotu ni matabete me vakadonui kina ka vauci e vuravura ka vakakina mai lomalagi.
Rau a rairai mai o Ilaija kei Mosese ena Ulunivanua ni Veivakamataliataki (raica na Maciu 17:3) ka solia na lewa oqo vei iratou o Pita, Jemesa, kei Joni. A rairai tale mai o Ilaija vata kei Mosese kei na so tale ena ika 3 ni Epereli, 1836, ena loma ni Valetabu e Kirtland ka solia talega vakakina na idola oqo vei Josefa Simici kei Oliver Cowdery.
E volai ena ivolanikalou ni a mai tucake tu o Ilaija na parofita e matai Josefa kei Oliver ka kaya:
“Raica, sa yaco mai na gauna me vakayacori kina na vosa a tukuna ko Malakai—a yalataka ni na talai mai liu ko Ilaija e na qai yaco e muri na siga ni Turaga, sa levu ka rerevaki—
“Raica ena vagolea ko koya na lomadra na qase vei ira na gone, kei na lomadra na gone vei ira na nodra qase, io deu na lako mai ka cudruva na vanua e na veivakarusai—
“Ia, sa soli ki ligamudrau na idola ni cakacaka me vakayacori e na gauna oqo; io mo drau kila kina ni sa voleka sara ni yaco na siga ni Turaga sa levu ka rerevaki, io sa tu mai katuba” (V&V 110:14–16).
Sa gadrevi dina na vakalesuimai ni lewa ni veivauci mai vei Ilaija ena 1836 me vakarautaki kina ko vuravura ki na iKarua ni Lako Mai ni iVakabula ka sa vakavuna kina na kena torocake sara vakalevu na kena taleitaki e vuravura raraba na cakacaka ni vola kawa.
Na Yaloi Ilaija kei na Nona Cakacaka
A kaya vakaoqo o Parofita Josefa Simici: “Na itavi bibi duadua ena vuravura oqo sa solia vei keda na Kalou sai koya me da vakasaqarai ira na noda era sa mate. … Ni sa yaga me tu vei keda na kaukauwa ni veivauci meda vauci ira na luveda kei ira na noda mate me baleta na taucoko ni itabagauna—e dua na itabagauna meda sotava kina na yalayala sa vakayacora ko Jisu Karisito ni bera na tauyavu ni vuravura me baleta na nodra vakabulai na tamata. … Sa kaya kina na Kalou, ‘Raica au na talai Ilaija na parofita vei kemudou’” (iVakavuvuli: Josefa Simici, 475).
E vakuria na nona ivakamacala o Josefa:
“Ia na cava na inaki ni [nona lako mai o Ilaija]? se na sala cava me vakayacori kina? Me soli na idola, me na lako mai na yaloi Ilaija, me tauyavutaki na Kosipeli, vakasoqoni vata na Yalododonu ni Kalou, tarai cake ko Saioni, ka ra yaco na Yalododonu me ivakabula ena Ulunivanua ko Saioni [raica na Opetaia 1:21].
“Ia na sala cava era na yaco kina me ivakabula ena Ulunivanua ko Saioni? Ena nodra tara na nodra valetabu … ka lako yani ka ciqoma na veicakacaka kecega vakalotu … ena vukudra kece sara na tubudra era sa mate … ; sa koto kina na sinucodo ka na vauca na yalodra na qase vei ira na gone, kei ira na gone vei ira na qase, ka vakataucokotaka na itavi nei Ilaija” (iVakavuvuli: Josefa Simici, 472–73).
E vakavulica kina o Elder Russell M. Nelson ni Yaloi Ilaija sa “ivakaraitaki bula tiko ni sa vakadinadinataka na Yalo Tabu ni sa ituvaki vakalou na matavuvale” (“A New Harvest Time,” Ensign, Me 1998, 34). Na veivakauqeti matata oqo ni Yalo Tabu e tuberi ira na tamata mera kila, vola, ka vakamareqeti ira na nodra qase e liu kei ira na lewe ni nodra matavuvale—gauna sa oti kei na gauna oqo.
E veivakayavalati na Yaloi Ilaija vei ira na tamata e loma kei na taudaku ni Lotu. Ia, vei keda na lewe ni Lotu i Karisito sa vakalesuimai, sa noda itavi ni veiyalayalati meda vakasaqarai ira na noda qase e liu ka vakayacora vei ira na cakacaka vakalotu veivakabulai ni kosipeli. “Me ra kakua kina ni vakavinakataki sara duadua ga” (Iperiu 11:40; raica talega na iVakavuvuli: Josefa Simici, 475). Ka “na sega talega ni rawa me da vakavinakataki sara koi keda ke sega o ira” (V&V 128:15).
Ena vuku ni veika oqo eda vakayacora kina na cakacaka ni vola kawa, tara valetabu, ka vakayacora na cakacaka veisosomitaki vakalotu. Ena vuku ni veika oqo a talai mai kina o Ilaija me vakalesuya mai na lewa ni veivauci ka mana e vuravura ka vakakina mai lomalagi. Eda sa matataka na Turaga ena cakacaka ni veivakabulai kei na bula vakalou ka na tarova na “cudruvi ni vanua [mai] na veivakarusai” (V&V 110:15) ni sa lesu mai o Koya. Oqo na noda itavi ka veivakalougatataki cecere.
Na Veisureti vei Ira na iTabatamata Era Tubu Cake Tiko Mai
Au sureti kemuni na goneyalewa kei na cauravou na itabatamata ko ni tubu cake tiko mai mo ni rogoca matua meu vakamatatataka na bibi ni Yaloi Ilaija ena nomuni bula edaidai. Na noqu itukutuku sa baleta raraba tiko na Lotu taucoko—ia e vakatabakiduataki tiko vei kemuni.
E vuqa vei kemuni e nanuma tiko ni sa nodra cakacaka taumada ga na qase na vola kawa. Ia au kila ni sega ni yalani tiko ena ivolanikalou se nodra idusidusi na iliuliu ni Lotu na veiqaravi bibi oqo vei ira walega na qase. Sai kemuni na luvena tagane kei na luvena yalewa na Kalou, ko ni luveni veiyalayalati ka dau tara cake na matanitu. Mo kakua tale ni waraka mo yacova e dua na yabaki digitaka mo qai vakayacora na nomu itavi mo veivuke ena cakacaka ni veivakabulai ki na matavuvale ni kawatamata.
Sa vakarautaka tu na Turaga ena noda gauna oqo na ivurevure totoka me daru vuli mai kina ka taleitaka na cakacaka oqo sa veivakaukauwataki kina na Yaloi Ilaija. Kena ivakaraitaki, na FamilySearch sa dua na sokomuni ni itukutuku, ivurevure, kei na veiqaravi e tauri vakarawarawa mai na komipiuta kei na gacagaca eso vakacakacaka, e vakarautaki me vukei ira na tamata mera kila ka vakaivolataka na nodra vola kawa. Na ivurevure oqo sa tu talega ena valenivolavola ni vola kawa ena noda dui vale ni Lotu e vuqa e vuravura raraba.
E sega ni vakacala-ka na kena sa tadu mai na FamilySearch kei na iyaya tale eso ena dua na gauna era sa buta vinaka tu kina na itabagone ena kila-ka vakaitukutuku kei na tekinolaji ni veitaratara. Sa vakavulici vakavinaka na ligamuni mo ni vakau itukutuku ia me cariba ka totolo ka tosoi ki liu na cakacaka ni Turaga—ka sega walega ni veitaratara vakatotolo tikoga yani kei ira na nomuni itokani. Na kila-ka kei na gugumatua sa laurai tiko vei ira e vuqa na itabagone sa veivakarautaki tiko mera cau ki na cakacaka ni veivakabulai.
Au sa sureti ira na itabagone ena Lotu mera vulica ka kila na Yaloi Ilaija. Au vakayaloqaqataki kemuni mo ni vulica, ka vakasaqarai ira na nomuni qase, ka vakarautaki kemuni mo ni vakayacora na papitaiso veisosomitaki ena vale ni Turaga me baleti ira na wekamuni era sa mate (raica na V&V 124:28–36). Kau sa vakamasuti kemuni mo ni vukei ira na tamata mera kila rawa na itukutuku ni nodra kawa.
Ena nomuni vakaio ena vakabauta ki na veisureti oqo, ena vagolei na lomamuni vei ira na nomuni qase. Na yalayala a soli vei Eparama, Aisake, kei Jekope ena vakatikori ki lomamuni. Na nomuni veivakalougatataki vakapeteriaki, kei na kawa sa tuvanaki tiko kina, ena semati iko kivei ira na qase oqo ka na vakaibalebale cake vakalevu vei kemuni. Ena torocake na nomuni lomani ira ka vakavinavinakataki ira na nomuni qase. Ena titobu ka veivakaukauwataki na nomuni ivakadinadina kei na saumaki vua na iVakabula. Kau sa yalataka ni ko ni na taqomaki mai na torocake ni veivakayarayarataki ca nei vu-ni-meca. Ni ko vakaitavi ka taleitaka na cakacaka savasava oqo, ko ni na taqomaki ena gauna ni itabagone kei na nomuni bula taucoko.
Ni yalovinaka na itubutubu kei na iliuliu, ni vukei ira na luvemuni kei na itabagone mera vulica ka bulataka na Yaloi Ilaija. Ia mo ni kakua ni ulabaleta na parokaramu ena sasaga oqo se vakarautaka vakasivia na itukutuku matailalai se vuli. Sureti ira na itabagone mera vakadidike, mera vakatovolea, ka vulica vakataki ira ga (raica na Josefa Simici—Ai Tukutuku 1:20). E rawarawa sara vua e dua ga na itabagone me cakava na veika au sa tukuna tiko, ena nona vakayagataka na gacagaca sa tiko ena lds.org/familyhistoryyouth . Sa rawa vei ira na kuoramu ni Matabete i Eroni kei na mataveiliutaki ni kalasi ni goneyalewa mera vakaitavi vakabibi sara ena nodra vukei na itabagone taucoko mera kila vakavinaka na ivurevure taumada oqo. Sa gadrevi tikoga ena veigauna vei ira na itabagone me ra dau vuli ka cakacakataka ka ciqoma na ikuri ni veivakararamataki kei na veivakavukui ena kaukauwa ni Yalo Tabu—ka sega ni vakasaurarataki ka tukuni tikoga vei ira (raica na 2 Nifai 2:26).
Kemuni na itubutubu kei na iliuliu, ko ni na qoroi ira na luvemuni kei ira na itabagone ni Lotu ena nodra sa na kenadau sara ena iyaya oqo. Ko ni na vulica dina na veilesoni yaga mai vei ira na itabagone oqo me baleta na mana ni vakayagataki ni ivurevure oqo. Era na cau sara vakalevu na itabagone vei ira na qase cake era sega ni matau se ka vou vei ira na tekinolaji se sega ni kila na FamilySearch. Ko ni na wilika talega na nomuni kalougata e vuqa ena nodra sa vakayagataka vakalevu na nodra gauna na itabagone ena cakacaka ni vola kawa kei na veiqaravi e valetabu ka vakuwai ira mai na qito vidio, sara Initaneti, kei na Facebooking.
E ratou lewe ni Matabete i Eroni o Troy Jackson, Jaren Hope, kei Andrew Allan ka kacivi iratou e dua na bisopi vakauqeti vakayalo me ratou veivakavulici ena dua na kalasi ni vola kawa ena nodratou tabanalevu. O iratou na cauravou oqo e ratou matataka e vuqa vei kemuni ena nodratou saga vagumatua me ratou vuli ka gadreva na veiqaravi.
A kaya o Troy, “Au dau lako mai lotu ka dabe toka ga, ia au sa raica oqo meu sa gole ki vale ka laki cakava e dua na ka. Sa rawa vei keda taucoko meda cakava na vola kawa.”
E tukuna o Jaren ni gauna sa vulica kina vakalevu na vola kawa sa kila sara “ni oqo era sega ni yaca walega ia era tamata dina. Au sa qai maqusa ga vakalevu meu kauta na yacadra ki valetabu.”
E kaya kina o Andrew, “Au sa laki taleitaka ka guta vakaukauwa sara na vola kawa au sega ni kila niu na rawata. Niu vakavakarau meu veivakavulici ena veimacawa, au sa dau vakayadrati tiko mai vua na Yalo Tabu meu vakayacora ka tovolea eso na iwalewale e vakavulici ena lesoni. E liu, e dau vakavu rere toka na vola kawa. Ia ena veivuke ni Yalotabu au a rawa ni tudei tiko ena noqu veikacivi ka vukea e vuqa na tamata ena neimami tabanalevu.”
Kemuni na taciqu kei na ganequ itabagone lomani, na vola kawa e sega walega ni dua na parokaramu se itaviqaravi taleitaki e vakarautaka na Lotu; ia, sa tiki bibi ni cakacaka ni veivakabulai kei na bula vakalou. Ko ni sa vakarautaki ki na siga nikua mo ni mai tara cake na matanitu ni Kalou. Ko ni sa mai tiko ena gauna oqo e vuravura mo ni mai vukea na cakacaka lagilagi oqo.
Au vakadinadinataka ni a lako dina mai ki vuravura o Ilaija ka sa mai vakalesuya na lewa tabu ni veivauci. Au vakadinadinataka ni veika sa vauci e vuravura sa vauci vakakina mai lomalagi. Kau sa kila ni sa tiko e dua na nodra itavi bibi mera cakava na itabagone na itabatamata era tubu cake tiko mai ena sasaga cecere oqo. Sa noqu ivakadinadina oqo ena yaca tabu ni Turaga o Jisu Karisito, emeni.


text: 1E na i katinikalima ni yabaki e a veiliutaki tiko kina na Tui ko Tiperiu, a kovana tiko mai Jutia ko Ponitio Pailato, ka i liuliu mai Kalili ko Eroti, ka i liuliu mai Ituria kei na vanua ko TIrakoniti ko Filipi na tacina, ka i liuliu mai Apilini ko Laisenia, 2donuya ni rau bete levu tiko ko Anasa kei Kaiafa, sa qai yaco na vosa ni Kalou vei Joni na luve i Sakaraia e na vanua lala. 3Sa qai lako ko koya ki na veivanua taucoko e tiko volekata na Joritani, ka vunautaka voli me ra papitaiso ko ira sa veivutuni me bokoci kina na i valavala ca, 4me vaka sa volai tu e na i vola i Aisea na parofita, “Na domona e dua sa kacikaci voli e na loma ni vanua lala: Ni caramaka na sala ni Turaga, cakava me dodonu na nona gaunisala. 5E na bulutaki cake na veiqakilo kece ga, ka na talaraki sobu na veiulunivanua kei na veidelana kece ga. Ka na vakadodonutaki na veika veve, ka na vakalogalogavinakataki na veisala sukusukura; 6era na raica tale ga na veivakabulai ni Kalou na tamata kece ga.” 7Sa qai kaya kina ko Joni vei ira na lewe vuqa ka ra lako yani me papitaisotaki ira ko koya, “Oi kemuni na kawa ni gata, ko cei sa qai vakasalataki kemuni mo ni dro tani mai na cudru sa bera tiko mai? 8Ni vakaraitaka na nomuni veivutuni, e na nomuni cakacaka ka kakua ni tekivu mo ni veikayaka vakai kemuni, ʻNa tama i keimami ko Eparaama.ʼ Ni'u sa kaya vei kemuni, sa rawa vua na Kalou me vakatubura na luve i Eparaama mai na veivatu oqo. 9Sa toka sara ga oqo na matau e na veivunikau; ka sa tatalaki sobu tiko kina na kau kece ga era sega ni vuataka na vua vinaka, ka ra biu ki na bukawaqa” 10Era sa qai tarogi koya na lewe vuqa ka kaya, “Ia na cava me keimami cakava?” 11Sa qai sauma ka kaya vei ira, “Ko koya e rua na nona sote me solia e dua vua e sega na nona; ko koya e tu vua na kakana me kitaka vaka tale ga kina .” 12Era sa qai lako tale ga yani na daukumuna na i vakacavacava me ra papitaisotaki, ka ra kaya vua, “Na i Vakavuvuli, na cava me keimami cakava?” 13Sa qai kaya vei ira ko koya, “Ni kakua ni taura na ka e levu cake mai na ka e vakaroti vei kemuni.” 14Ko ira tale ga na sotia era sa tarogi koya, ka kaya, “Na cava me keimami cakava?” Sa qai kaya vei rra ko koya, “Ni kakua ni taura vakaukauwa na i lavo mai vua e dua na tamata se beitaki koya vakailasu. Ni kakua tale ga ni didivaka na kemuni i sau” 15Sa tubu cake na nodra vakanuinui na tamata, ka ra vaqaqa e lomadra na ka e baleti Joni se sa i koya na Karisito se sega. 16Sa qai vosa ko Joni ka kaya vei Ira kece ga., “Au papitaisotaki kemuni fiko e na wai, ia sa lako tiko mai ko koya e levu cake vei kerrau, ka sega mada ni rauti au me'u sereka na wa ni nona i vava. E na papitaisotaki kemuni ko koya e na Yalo Tabu kei na buka waqa. 17Sa taura tu e ligana na nona i sivi ni sila, me samaka kina na nona buturara ni caka sila. E na binia vata na sila ke na nona lololo, ka na qai vakama na qana e na buka waqa e sega ni bokoci rawa.” 18A vunautaka na i Tukutuku Vrnaka ko Joni e na vuqa na sala, ka vakauqeti rra kina na tamata me ra veivutuni. 19Ia ko Eroti, na i liuliu, o koya ka a vunauca ko Joni e na vuku i Erotiasa na wati Filipi na tacina, kei na vuku ni verka ca kece ga sa cakava oti ko koya; 20sa qai vakuria sara na nona ca e na nona biuti Joni ki na valeniveivesu. 21Ni ra sa papitaisotaki na tamata, sa papitaisotaki tale ga ko Jisu. Ia ni sa masu trko ko koya sa qai wase rua na lomalagi, 22ka sa lako sobu mai vua na Yalo Tabu, me vaka na ruve, ka sa rogo mai e dua na domo mai lomalagi, ka vaka, “Ko Iko na noqu Gone ni Toko ka'u sa dau vrnakati Iko vakalevu.” 23Ni sa tekivutaka na nona cakacaka ko Jisu, sa yabaki tolusagavulu, ka a kainaki voli ni ko koya e luve i Josefa, na luve i Ili, 24na luve i Macati, na luve i Livai, na luve i Meliki, na luve i Janai, na luve i Josefa, 25na luve i Mataceia, na luve i Emosi, na luve i Neumi, na luve i Esili, na luve i Nakai, 26na luve i Maaci, na luve i Mataceia, na luve i Semei, na luve i Josefa, na luve i Juta, 27na luve i Joanani, na luve i Risa, na luve i Serupepeli, na luve i Salacieli, na luve i Niri, 28na luve i Meliki, na luve i Ati, na luve i Kosami, na luve i Elimotama, na luve i Eri, 29na luve i Josua, na luve i Iliesa, na luve oi Jorima, na luve i Macati, na luve i Livai, 30na luve i Simione, na luve i Jutasa, na luve i Josefa, na luve i Jonami, na luve i Elaiakimi, 31na luve i Melea, na luve i Menani, na luve i Mataca, na luve i Necani, na luve i Tevita, 32na luve i Jese, na luve i Opeti, na luve i Poasa, na luve i Salimoni, na luve i Nasoni, 33na luve i Amenatave, na luve i Atamini, na luve i Erami, na luve i Eseroma, na luve i Veresi, na luve i Juta, 34na luve i Jekope, na luve i Aisake, na luve i Eparaama, na luve i Tera, na luve i Neori, 35na luve i Seruka, na luve i Rekau, na luve i Peleki, na luve i Eperi, na luve i Sela, 36na luve i Keinani, na luve i Arivakisati, na luve i Semi, na luve i Noa, na luve i Lemeki, 37na luve i Maciusela, na luve i Inoke, na luve i Jereti, na luve i Malelili, na luve i Kenana, 38na luve i Inosi, na luve i Seci, na luve i Atama, na luve ni Kalou.


text: 1O Koya oqo sa sega kina ni wilika na Kalou na nodra cala ko ira era sa tu vata kei Karisito Jisu. 2Ni sa sereki au mai na lawa ni valavala ca kei na mate na lawa ni Yalo Tabu, o koya ka sa kauta mai vei keda na bula e na noda tu vata kei Karisito Jisu. 3Ia na ka e sega ni cakava rawa na Lawa e na vuku ni malumalumu ni vakarau ni bula vakatamata, sa cakava oti na Kalou. Sa vakaraitaka ko koya ni sa vakacala na ca sa tu e na i tovo ni bula vakatamata e na nona tala mai na luvena, e na yago sa tautauvata kei na yagoda i valavala ca na tamata, me vaqeyavutaka kina na i valavala ca. 4Sa cakava na ka oqo na Kalou me caka rawa kina na i valavala dodonu e vakarota na Lawa e na noda bula na tamata eda sa bula voli e na veiliutaki ni Yalo Tabu, ka sega ni vaka na i tovo e gadreva na yagoda. 5Ko ira era bula voli me vaka na ka e vinakata na yagodra era sa vakarorogo ki na ka e gadreva na yagodra, ia ko ira era sa bula voli me vaka na ka e vinakata na Yalo Tabu era sa vakarorogo ki na veiliutaki ni Yalo Tabu. 6Me lewai keda na yagoda sa kena i tinitini na mate, me lewai keda na Yalo Tabu sa kena i tinitini na bula kei na vakacegu. 7O koya gona oya sa yaco kina me meca ni Kalou na tamata sa lewa tu na nona vakasama na gagadre vakayago, ni sa sega ni muria tiko na lawa ni Kalou, ka na sega dina ga ni rawa ni muria. 8Ka ni ko ira era sa muria tiko na gagadre ni yagodra era sega ni rawa ni cakava e dua na ka e vinaka vua na Kalou. 9Ia ko ni sa sega ni bula voli me vaka na ka e gadreva na yagomuni, ko ni sa bula voli ga me vaka na ka e gadreva na Yalo Tabu, ke vaka e dina ni sa bula tiko na Yalo ni Kalou e lomamuni. Ni tamata yadua e sega ni tiko vua na Yalo i Karisito e sega ni nona na Karisito ko koya. 10Ia kevaka sa tiko e lomamuni na Karisito, e dina ga ni sa mate na yagomuni e na vuku ni valavala ca, ia sa bula tiko na yalomuni ni sa vakadonui kemuni na Kalou. 11Ia kevaka sa tiko e lomamuni na Yalo i koya ka a vakaturi Jisu cake tale mai na mate, e na vakabula tale ga na yagomuni vakavuravura ko koya e a vakaturi Karisito mai na mate baleta ni vakaitikotiko e lomamuni na Yalona. 12O koya gona kemuni na veiwekani eda sa sega ni vauci tu ki na yago me da vakayacora kina na ka e gadreva na yagoda. 13Ia kevaka ko ni na bula voli me vaka na ka e gadreva na yagomuni ko ni na mate; ia kevaka ko ni sa vakamatea na veika e gadreva na yagomuni e na Yalo Tabu ko ni na bula. 14Ko ira sa liutaki ira na Yalo ni Kalou era sa luve ni Kalou. 15Ni Yalo e solia vei kemuni na Kalou e sega ni yalo ni veivakabobulataki me vakavurea vei kemuni na rere, ia na yalo ga sa qisi kemuni mo ni luve ni Kalou ka yaco rawa kina mo ni kaya vua na Kalou, “Apa! Tamaqu.” 16A Yalo oqo sa vakadinadinataka ki na yaloda ni da sa luve ni Kalou. 17Ia kevaka eda sa luvena, eda na taukena na veivakalougatataki e maroroya tu ko koya me nodra na nona tamata, ka da na taukena vata tale ga kei Karisito na ka e maroroya tu na Kalou me baleti koya; kevaka e da sa vakaivotavota e na nona vakararawataki na Karisito e da na vakaivotavota tale ga e na nona lagilagi. 18Au vakasamataka ni veika rarawa eda sota kaya tiko e daidai e na sega ni rawa ni vakatautauvatani kei na lagilagi e na qai vakaraitaki vei keda e na gauna mai muri. 19Ka ni ra sa wawa tu ka nanamaki tiko na veika kece e bulia na Kalou me vakaraitaki ira mai na luvena ko koya. 20Ni a sa cudruvi tu na vuravura ka yaco me tawa yaga, e sega e na vuku ni ka e vinakata ga na vuravura vaka i koya, ia e baleta ga ni vinakata na Kalou me vaka kina. Ia e koto ga na i nuinui 21ni na yaco me na qai sereki tale na vuravura e na dua na siga me kakua tale kina ni luca se vuca rawa e dua na ka, ka me vakaivotavota e na nodra galala lagilagi na luve ni Kalou. 22Ni da sa kila tu, me yacova mai na gauna oqo era sa vutugu kece tu na veika buli e na rarawa me vaka na rarawa ni vakasucu gone. 23Ia era sa sega ni vutugu wale ga na veika buli, eda sa vutu tale ga e yaloda ko i keda sa tu vei keda na Yalo Tabu, na i matai ni solisoli ni Kalou. Ka da sa waraka na veivakacabecabetaki ni Kalou me qisi keda kina me da luvena ka sereka na veitikida kece me ra galala. 24Ni sa i koya na noda vakanuinui oqo eda sa vakabulai kina, ia kevaka eda sa rawa ni raica na ka e da nuitaka tiko sa qai sega tale ni wili vaka i nuinui koya. Se ko cei mada e dau nuitaka me yaco e dua na ka sa raica tiko? 25Ia kevaka eda vakanuinui tiko ki na ka eda se sega ni raica eda na dau wawa e na yalo vosota. 26Sa vaka kina na nona lako mai na Yalo Tabu me vukei keda e na noda malumalumu. Ni da sa sega ni kila na i vakarau ni masu e kilikili me da vakayacora. Sa vakamamasu tiko ga na Yalo Tabu vua na Kalou e na vukuda e na vutugu e sega na vosa e vakamacalataki rawa kina. 27Ia na Kalou, o koya sa rawa ni raica na yalo ni tamata, sa kila na vakasama ni Yalo Tabu; ni sa dau masulaki keda na Yalo Tabu me vaka na ka e vinakata na Kalou. 28Ni da sa kila ni sa cakacaka tiko na Kalou e na veika kece ga me ra vinaka kina ko ira era sa lomani koya, ko ira sa kacivi ira ko koya me vaka na lomana. 29Ni ko ira sa digitaki ira oti na Kalou sa lesi ira ko koya me ra yaco me ra vakataka na Luvena, me yaco kina na Luvena me ulumatua e na kedra maliwa na tacina. 30O koya gona sa mani yaco kina me vaka oqo: ko ira sa digitaki ira na Kalou, sa kacivi ira; ko ira sa kacivi ira ko koya sa vakadonui ira; ia ko ira sa vakadonui ira sa vota tale ga vei ira na nona lagilagi. 31Na cava tale me da qai kaya e na veika kece oqo? Kevaka sa noda i to na Kalou ko cei e na qai noda meca? 32O koya ka a sega ni bureitaka na Luvena dina, ka ni a soli koya ga e na vukuda kece, e na sega li ni solia wale ga vei keda na ka kece ga? 33Ko cei e na beitaki ira na digitaki ni Kalou? Na Kalou sara ga vakai koya e sa vakadonui ira ka sa okati ira me ra sa i valavala dodonu! 34Ko cei tale e na rawa ni vakacalai ira? Sa i Jisu Karisito ga ka a mate; a sa vakaturi cake tale, sa tiko e na liga i matau ni Kalou e daidai ka sa dau vakamamasu tiko vua na Kalou ko koya e na vukuda. 35Ko cei me na tawasei keda rawa mai na loloma i Karisito? Na ka rarawa li, se na yaluma, se na dauveivakacacani, se na dausiga, se na luvaiwale, se na dauveivakarerei se na i seleiwau? 36Ia me vaka sa volai: “E na vukumuni, keitou sa vakamatei tiko kina e na siga taucoko; keitou sa vakatautauvatani kei na sipi e na vakarau vakamatei.” 37Sega! E na veika kece oqo e da na qaqa kina e na vuku i koya sa lomani keda. 38Ni'u sa vakadinata sara ni na sega tale ni dua na ka me na tawasei keda mai na loloma i Karisito; e na sega ni rawata na mate, se na bula, era na sega ni rawata na agilosi se ko ira na daulewa mai lomalagi, se na veika e yaco edaidai se na veika e na yaco mai muri, 39se na vuravura e cake, se na vuravura e ra. E na sega sara ni dua na ka me na rawa ni tawasei keda mai na loloma ni Kalou sa mai noda e na vuku i Jisu Karisito na noda Turaga.


text:
E sega ni ka vakacalaka na rawati ni bula tawamudu, ia e ka ni digidigi. Ena sega ni bera sara me tekivu digitaki oqo na bula tawamudu!
Ena veiyabaki sa oti, ni keitou a tiko voli e baravi kei iratou na noqu matavuvale, au raica kina e so na ivakaro kei na kuila ka vakasalataki keimami tiko baleta e dua na kui ni wai ka rawa ni kauti keda yani ki waitui titobu voravora. E sega niu raica rawa, ka niu sega ni vulica, ia e raica rawa tiko na dauveitaqomaki ka dabe toka ena vale ni vakatawa, ni kui ni wai oqo e rerevaki sara vei ira era na biuta na baravi mera siro yani ki wai. Au nanuma niu a veikayaka e lomaqu, “O au na tamata dauqalo. Na qalo e ka ni vakaukauwa yago vinaka. Au na maroroi ena vanua vovodea.”
Au sega ni kauwaitaka na ivakaro o ya ka nuidei ena noqu vakatulewa ka siro yani ki wai meu laki marautaka na “veivakabulabulataki” ni noqu na sisili. Au rai cake mai ni sa oti e vica na miniti ka raica ni ratou sa yawa sara mai vei au na noqu matavuvale. Na kui ni wai kau a vakaroti tiko kina sa dreti au ka kuitaki au tani mai vei iratou na noqu matavuvale.
Taumada au a yalodei, oti au a qai taqaya, kau saga meu qalo yani ki matasawa, ia sa dreti au laivi tikoga yani kina wai titobu voravora na kui ni wai. Au sa tekivu oca mai kau sa tekivu ceruma na wai niu cegu cake. Au sa kila ni sa voleka sara na luvu. Ni sa yali na noqu kaukauwa, au sa qai kaci ka kere veivukei.
Vaka na cakamana ni sa tu e yasaqu e dua na dauveitaqomaki. Au a sega tu ni kila ni a raica vinaka toka mai o koya na noqu sa siro sobu i wai. E kila tu o koya ni kui ni wai ena vesuki au ka kila talega na vanua ena kauti au yani kina. Ni drovaka tani mai na kui ni wai sa qai qalo wavoki me laki waraki au ena vanua au sa tekivu sasaga tiko mai kina, ka waraka meu kaci ka kere veivuke. Niu sa oca sara ka sega ni rawa meu qalo lesu duadua, au a ka se vakavinavinakataka tikoga na nona veivueti. Kevaka me a sega na nona veivuke keu a sega ni lesu tale vei iratou na noqu matavuvale.
Au a cakava e dua na digidigi vakaloloma sara ena siga o ya ka vakavuna vei au e dua na leqa levu vakakina na neitou matavuvale. Ni da mai vakasamataka vata tiko yani na isolisoli ni digidigi, au masuta na Yalo Tabu me vukei keda meda na vakatulewataka vakavuku na noda digidigi.
Sa vakatavuvulitaka tiko na noda parofita lomani o Peresitedi Thomas S. Monson: “Au na sega ni vakabekataka ni ivotavota ena vakatau mai na vakatulewa. Ena sega ni rawa mo vakatulewataka e dua na ka e tawamudu ka sega ni tawamudu na kena revurevu.”1
O kemuni yadua—me vaka eda sa vakavulici ena koniferedi oqo—ni sa luvedrau lomani e dua na itubutubu vakalomalagi. Ko ni sa vakalougatataki ka sa tiko na nomuni ivotavota.2 Ena nomuni bula taumada o ni a vulica kina mo ni lomana na dina. E a ka tawamudu na nomuni digidigi. Ko ni a kila ni bula eke, ena sotavi kina na veivakararawataki kei na dredre, na rarawa kei na mosi, na veivakatovolei kei na veitemaki, me vukea na nomuni tubucake. Ko ni a kila talega ni rawa ni ko ni mai tomana na nomuni digidigi donu, veivutunitaka na digidigi cala, ka Veisorovaki i Jisu Karisito ena rawa kina na bula tawamudu.
Na cava e vakavulica na parofita o Liai baleta na digidigi? E vakasalataka ni da sa “galala meda digitaka na galala kei na bula tawamudu, ena vukui koya na Dauveisorovaki ni tamata kecega, se mera digitaka na tiko vakabobula kei na mate, me vaka na nona veivakabobulataki kei na nona inaki na tevoro.” Sa qai vakavulica, “Mo dou vakararavi vua na Dauveisorovaki ka vakarorogo kina nona ivunau; dou muria na nona vosa, ka digitaka na bula tawamudu.”3
Kemuni na taciqu kei na ganequ, mai na veika eda digitaka meda vakananuma, vakila, ka cakava, eda sa digitaka tiko beka na bula tawamudu?
Eratou sa vulica tiko na makubui keirau, ni gauna eratou sa digitaka kina e dua na ka, eratou sa digitaka tale tikoga na kena revurevu. Se qai oti wale toka ga oqo na nona a sega ni via kania na kena i vakayakavi e dua na makubui keirau. A vakamacalataka vua o tinana, “Sa voleka na gauna ni moce. Kevaka mo digitaka mo kania na kemu i vakayakavi ko sa digitaka tiko mo gunu aisikirimu me ivakalomavinaka. Kevaka mo digitaka mo kua ni kania na kemu ivakayakavi, o sa digitaka tiko mo sa lako sara ga imoce qo, ka sega ni gunu aisikirimu.” Vakasamataka o makubui keirau na rua na digidigi oya ka kaya cake mai ena nona sa vakabutubutu, “Au vinakata na digidigi qo—meu qito ka gunu aisikirimu ka kua ni lako i moce.”
Taciqu kei na ganequ eda vinakata li na qito, gunu aisikirimu walega, ka kakua ni laki moce, ka qai kua ni sotava na revurevu ni kana vakaca kei na oca?
Na kena dina ga oqo, e tiko walega e rua na digidigi tawamudu, ka tiko vata kei na kena revurevu: digitaka mo muria na iVakabula kei vuravura ka digitaka mo laki bula tawamudu vata kei na Tamada Vakalomalagi se digitaka mo vakamuri vuravura ka digitaka mo sa wasei iko tani mai vua na Tamada Vakalomalagi me tawamudu.
Ena sega ni rawa meda digitaka ruarua na veimaroroi ni buladodonu, kei na rerevaki ni bula vakavuravura. Ni da bula ka lako voli e vuravura ena rairai sega soti ni taqayataki, ia e vaka sara ga o ya na noqu a laki sili “bulabula”!
Me vaka sara ga na kui ni wai ka a rawa ni veisautaka vakadua na ituvaki ni neitou matavuvale, na kui ni wai e vuravura nikua, na veivakavuvuli veitemaki, ivakavuvuli cala, kei na bula vakasisila e ra saga me na tawamudu na kena dreti keda laivi mai na noda matavuvale kei na Tamada Vakalomalagi.
Sa raica ka gadreva na noda parofita, daurairai, ka dauvakatakila, me vakasalataki keda mai na kui ni wai rerevaki ka vakadomobula ka sa bolei keda tu ena gauna oqo. Era sa veisureti, veivakayaloqaqataki, veivakavulici, veivakananumi, ka veivakasalataki tiko vei keda. Era kila ni noda na maroroi ena vakatau ena noda na digitaka meda muria na (1) ivakavuvuli eda vulica ena wili ivolanikalou kei na masu ena veisiga; (2) veituberi ni Yalo Tabu; kei na (3) nodra ivakasala vaka-parofita. Era kila ni tiko na veimaroroi kei na vakacegu ena vakamuria na iVakabula o Jisu Karisito, ka bulataka na Nona kosipeli.”4
Ena gauna ni dredre ni bula kei na veivakararawataki mai Rusia, e a digitaka kina o Anatoly kei Svetlana Reshetnikov na bula dodonu mai na bula vakavuravura. Ena nodrau sa lewena na Lotu, erau a vakasewasewani. E a tosoi sobu na nona itutu mai na nona vanua ni cakacaka. Ena yaloqaqa erau a vakananuma, “Qo sa na qai levu na gauna ni nodaru qarava na Kalou!” Vakawasoma na nodra dau vakarerei, ia e rau digitaka ga me rau vakamuria na ivakavuvuli ni kosipeli. Sa imatai ni kai Rusia o Elder Anatoly Reshetnikov me lewe ni Vitusagavulu ni iWasewase. Ena nodrau sa digidigi , erau sa tomana tiko na Reshetnikovs na digidigi ni bula tawamudu.
Eda na sotava taucoko na dredre. Eda na vakatovolei taucoko. Eda sa cala taucoko. Eda se sega ni bera ka se sega ni dredre meda digidigi donu. Na veivutuni sa ikoya e dua vei ira na digidigi donu.
E a sa vakatavuvulitaka o Peresitedi Dieter F. Uchtdorf:
“Na cala lalai kei na toki laivi mai na ivakavuvuli ni kosipeli i Jisu Karisito ena rawa ni kauta mai na revurevu e veivakararawataki kina noda bula. Sa ka bibi kina meda bula vakaivakarau, me rawa kina ni da digitaka meda na lesu tale kina sala dodonu ka kakua ni waraka se vakanuinuitaka ni na qai vakadodonutaki koya ga vakaikoya na cala.
“Na dede ni kena vakalaivi na leqa, na levu ni ka e gadrevi me na caka me rawa na veisau, kei na kena na balavu tiko na gauna ena taura meda lesu tale kina sala dodonu—ena rawa sara ga ni kauti keda yani kina rusa.”5
Ena dau dodo tu ga na liga dauloloma ni noda iVakabula vei keda kece sara.6 Ni da sa veivutuni dina sara, eda sa na rawa ni vosoti ena noda ivalavala ca ka na sega tale ni qai nanuma na iVakabula na noda cala.7
Ni ko ni sa vakananuma tiko na nomuni digidigi kei na kena revurevu, mo ni na qai tarogi kemuni tiko:
-
•
Au sa vaqara dina tiko li na veidusimaki vakalou ena noqu wili ivolanikalou e veisiga, se au sa osososo saraga ka sega ni kauwaitaka se sega ni dau vulica na vosa i Karisito ka veivosaki kei na Tamaqu Vakalomalagi?
-
•
Au sa digitaka tiko li meu muria na ivakasala ni parofita ni Kalou, seu sa muria tiko na sala vaka vuravura kei na nodra vosa veisaqasaqa na tani?
-
•
Au sa vaqara tiko li na veituberi ni Yalo Tabu ena veisiga ena ka au digitaka meu vakasamataka, vakila, ka cakava?
-
•
Au sa cakava tiko ena veigauna na noqu dodoliga ni veivukei, veiqaravi se vukei na nodra vueti na so tale?
Kemuni na taciqu kei na ganequ, e sega ni ka vakacalaka na rawati ni bula tawamudu, ia e ka ni digidigi. Ena sega ni bera sara me tekivu digitaki oqo na bula tawamudu!
Au vakadinadinataka ni mai na yavu ni bulamarau ni Tamada Vakalomalagi, eda na rawa ni vinaka sara ena Veisorovaki i Jisu Karisito. Ena rawa ni da laki bula vata kei na Tamada Vakalomalagi kei ira na noda matavuvale ka rawata na taucoko ni bula marau. Oqo na veika au vakadinadinataka ena yaca i Jisu Karisito, emeni.
Vakaraitaka na Veiyavuduri
-
1. Thomas S. Monson, “iVotavota ena Vakatau mai na Vakatulewa” (Yasanibuka ni iTabagone Qasecake ena iVakarau ni Vuli ni Lotu, 6 ni Nov. 2005), institute.lds.org .
-
2. “Na Matavuvale: Ai Vakaro ki Vuravura Raraba,” Liaona, Nove. 2010, 129.
-
3. 2 Nifai 2:27, 28 ; vakabibitaki.
-
4. Joni 14:6.
-
5. Dieter F. Uchtdorf, “E Dua na Ka ka Vica Walega na Dikiri,” Liaona, Me 2008, 59.
-
6. Raica na Alama 5:33.
-
7. Raica na Vunau kei na Veiyalayalati 58:42.


text: 1Sa dina na i vosavosa oqo: O koya sa gadreva me veiliutaki e na lotu sa gadreva me cakava na cakacaka vinaka. 2Na i liuliu ni lotu me kakua ni vakamelei rawa e na dua na ka. Me dua ga na watina, me yalomalumalumu, me yalomatua, me i tovo vinaka, me dauvakacegui ira na tamata e na nona vale, yalo vinaka ka makutu ni veivakavulici. 3Me kua ni dau mateni se i tovo kaukauwa, ia me yalo malua, ka yalomalumalumu, kakua ni dau kocova na i lavo. 4Me rawa ni lewa vakavinaka na nona vuvale ka me tuberi ira na luvena me ra rogoca na nona vosa e na vakarokoroko. 5Kevaka e dua na tamata e sega ni rawa ni lewa vinaka na nona vuvale e na rawa vakacava me na vakaraica vinaka e dua na i vavakoso tamata ni Kalou. 6Me kakua ni dua e se qai veisau vou wale ga me lotu, ka ni na rawa ni yaco kina me viavialevu ka me na qai cudruvi me vaka ka a cudruvi na tevoro. 7E dodonu me tamata rogo vinaka tale ga vei ira e na taudaku ni lotu me kakua kina ni bale se coko e na dai na tevoro. 8Ko ira tale ga na tuirara sa dodonu me ra tamata i tovo vinaka ka yalodina. Me ra kua ni dau veivosavosayaki, ka kakua ni daumateni vakalevu, ka kakua ni dau kocokoco. 9Ia me ra taura matua na dina titobu ni noda vakabauta e na yalomatua. 10E dodonu me ra vakatovolei mada e liu, ia ke sega na ka era beitaki rawa kina me qai vakatarai me ra cakacaka vakatuirara. 11Na watidra tale ga e dodonu me ra i tovo vinaka na nodra i vakarau; ka me ra kakua ni daukakase, ia me ra yalomalumalumu ga ka yalodina e na ka kece ga. 12Na tuirara yadua me dua ga na watina, ka lewai ira vinaka na luvena kei na nona vuvale. 13Ko ira era qarava na cakacaka vakatuirara e na yalodina era rawata ga vakataki ira me ra toso cake ka na dua na vanua vinaka, ka dodonu me ra rogoci ni ra tukuna na veika baleta na noda vakabauti Karisito Jisu. 14Au nuitaka ni na sega soti ni dede au sa na lako yani vei iko, 15ia au sa vola yani na ka oqo de'u na mani bera yani, me rawa ni ko kila kina na ka e dodonu me ra vakaitovotaki ira kina na tamata e na vuvale ni Kalou. Sa i koya na i soqosoqo lewe ni lotu ni Kalou bula, na duru kei na bai ni vakavuvuli dina. 16Sa levu ka sega ni veiletitaki rawa na ka vuni ni noda lotu:O koya sa vakaraitaki koya e na yago vakatamata, sa vakadinadinataka e na Yalo Tabu, ka laurai mai vei ira na agilosi. Sa vunautaki ko koya vei ira na veimatanitu, ka sa vakabauti e vuravura taucoko, ia sa qai kau cake e na lagilagi ki lomalagi.